text:
Mataupu 2
Ua tuua e Aperaamo Uro ae alu atu i Kanana—Ua afio mai Ieova ia te ia i Arana—Ua folafola mai faamanuiaga uma o le talalelei i ana fanau ma i tagata uma e ala mai i ana fanau—Ua alu o ia i Kanana ona alu atu lea i Aikupito.
1 O lenei, sa faia e le Alii le Atua le oge ia faateteleina tele i le laueleele o Uro, sa oo ina oti ai loʼu uso, o aArana; ae o eTara, loʼu tamā, sa nofo pea i le laueleele o Uro, o sa Kaletaia.
2 Ma sa oo ina ave e aʼu, o Aperaamo, aSarai e fai ma aʼu ava, ae sa ave e eNakori, loʼu uso, Meleka, o lē o le afafine o Arana, e fai ava i ai.
3 O lenei sa afetalai mai le Alii ia te aʼu: Aperaamo e, alu ese atu oe i fafo o lou nuu, ma mai tagata o lou aiga, ma mai le fale o lou tamā, i se laueleele o le a Ou faaali atu ia te oe.
4 O lea na ou tuua ai le laueleele o aUro, o sa Kaletaia, ou te alu i le laueleele o Kanana; ma sa ou ave Lota, le atalii o loʼu uso, ma lana ava, ma Sarai laʼu ava; ma sa mulimuli mai foi loʼu etamā ia te aʼu, i le laueleele sa matou taʼua o Arana.
5 Ma sa oo ina faaitiitia le oge; ma sa nofo loʼu tamā i Arana ma mau iina, aua sa tele lafu manu i Arana; ma sa toe liliu loʼu tamā i lona aifo i tupua, o lea na nofo ai pea o ia i Arana.
6 Ae o aʼu, o Aperaamo, ma aLota, le atalii o loʼu uso, sa ma tatalo atu i le Alii, ma sa efaaali mai le Alii ia te aʼu, ma fetalai mai ia te aʼu: Tulai, ma ave Lota faatasi ma oe; ona ua Ou faamoemoe e aveese oe i fafo mai Arana, ma fai oe o se faifeau e tauave loʼu iigoa i se olaueleele ese o le a Ou tuu atu i au fanau pe a mavae atu oe mo se tofi e faavavau, pe a latou faalogo mai i loʼu leo.
7 Aua o Aʼu o le Alii lou Atua; ua Ou nofo i le lagi; o le lalolagi o loʼu atuuvae; Ou te faaloaloa atu loʼu lima i luga o le sami, ma e usiusitai mai i loʼu leo; Ou te faia le matagi ma le afi e avea ma aʼu ekariota; Ou te fai atu i mauga—O ese mai iinei—ma faauta, e aveese i latou i se asiosio, i lea lava taimi, faafuasei lava.
8 O loʼu igoa o aIeova, ma ua Ou eiloa le iuga mai le amataga; o lea o le a i ai loʼu lima i luga o oe.
9 Ma o le a Ou faia mai ia te oe se atunuu tele, ma o le a Ou afaamanuiaina oe e lē mafuaina, ma faasilisili lou igoa i totonu o atunuu uma, ma o le a avea oe ma se faamanuiaga i au fanau e mulimuli mai pe a mavae atu oe, ina ia latou tauaveina i o latou lima lenei auaunaga ma le ePerisitua i atunuu uma;
10 Ma o le a Ou faamanuiaina i latou e ala i loʼu igoa; ona o le toatele e taliaina lenei aTalalelei o le a taʼua i lou igoa, ma o le a faitauina o au efanau, ma o le a tutu aʼe ma faamanuia ia te oe, o lo latou itamā;
11 Ma o le a Ou afaamanuiaina i latou o e e faamanuia ia te oe, ma fetuu i latou o e e fetuu ia te oe; ma o oe (o lona uiga, o lou Perisitua) ma o au efanau (o lona uiga, o lou Perisitua), aua Ou te tuu atu ia te oe se folafolaga o lenei iaiā o le a i ai pea ia te oe, ma i au fanau e mulimuli mai pe a mavae atu oe (o lona uiga, o le fanau moni lea, po o le fanau o le tino) o le a manuia ai aiga uma o le lalolagi, i faamanuiaga lava o le Talalelei, o faamanuiaga ia o le olataga, o le ola faavavau lava.
12 O lenei, ina ua mavae ona afio ese le Alii mai le fetalai mai ia te aʼu, ma aveese ona fofoga mai ia te aʼu, sa ou fai ifo i loʼu loto: Ua asaili atu lau auauna ia te oe ma le naunau lava; o lenei ua ou maua oe;
13 Sa e auina mai lau agelu e alaveai aʼu mai atua o Elekana, ma o le a lelei ia te aʼu ona faalogo atu i lou siufofoga, o lea ia tuu mai i lau auauna e tulai i luga ma alu ese i le filemu.
14 O lea o aʼu, o Aperaamo, sa alu ese e pei ona sa fetalai mai ai le Alii ia te aʼu, ma Lota faatasi ma aʼu; ma o aʼu, o Aperaamo, sa aonosefulu ma le lua tausaga le matua i le taimi na ou alu ese ai mai Arana.
15 Ma sa ou ave aSarai, o lē na ou ave ma aʼu ava aʼo ou i ai i eUro, i Kaletaia, ma Lota le atalii o loʼu uso, ma a matou mea uma sa matou faaputuputu, ma agaga na matou imauaina i Arana, ma matou o mai i le ala e tau i le laueleele o oKanana, ma nonofo i faleie aʼo matou o mai i lo matou ala;
16 O lea, o le faavavau sa fai ma o matou faapaologa ma o matou apapa ma o matou faaolataga, aʼo matou malaga mai Arana e ui atu ia Seasona, e o atu ai i le laueleele o Kanana.
17 O lenei o aʼu, o Aperaamo, sa ou faia se afatafaitaulaga i le laueleele o Seasona, ma faia se taulaga i le Alii, ma tatalo atu ina ia aveesea le eoge mai le fale o loʼu tamā, ina ia lē fano i latou.
18 Ma ona matou teʼa atu lea mai Seasona e ala atu i le laueleele i le nuu o Sekema; sa tu lea nuu i le fanua laugatasi o More, ma ua matou oo mai ai i tuaoi o le laueleele o sa aKananā, ma sa ou osi atu se etaulaga iina i le fanua laugatasi o More, ma valaau atu i le Alii ma le naunautai, ona ua matou oo mai i le laueleele o lenei atunuu ifo i tupua.
19 Ma sa faaali mai le Alii ia te aʼu i le tali mai i aʼu talosaga, ma sa fetalai mai ia te aʼu: O le a Ou tuu atu lenei alaueleele i au fanau.
20 Ma o aʼu, o Aperaamo, sa ou tulai mai le mea sa i ai le fatafaitaulaga na ou fausia i le Alii, ma ou alu ese mai iina i se mauga i le itu i sasae o aPeteli, ma faatu loʼu faleie iina, o Peteli i sisifo, ma eʼAi i sasae; ma o iina na ou fausia ai se isi fatafaitaulaga i le Alii, ma toe ivalaau atu ai i le suafa o le Alii.
21 Ma o aʼu, o Aperaamo, sa ou malaga, ma alu atu pea agai i saute; ma sa i ai pea se faaauauga o se oge i le laueleele; ma o aʼu, o Aperaamo, na faia se tonu ou te alu i lalo i Aikupito, e nofo ai iina, ona sa faateteleina lava le oge.
22 Ma sa oo ina ua lata ona ou ulu atu i Aikupito, sa fetalai mai le Alii ia te aʼu: Faauta, o aSarai, lau ava, o se fafine lalelei tele i le vaai atu i ai;
23 O lea, o le a oo mai, a vaai mai tagata Aikupito ia te ia, o le a latou fai ane—O ia o lana ava; ma o le a latou fasioti oe, ae o le a latou faaolaina o ia; o lea vaai ia faapenei ona e faia:
24 Tuu atu ia Sarai e fai atu i tagata Aikupito, o ia o lou tuafafine, ma o le a ola ai lou tagata.
25 Ma sa oo ina o aʼu o Aperaamo, sa ou taʼu atu ia Sarai, laʼu ava, mea uma na fetalai mai ai le Alii ia te aʼu—O lea ou te aioi atu ai ia te oe, fai atu ia te i latou, o oe o loʼu tuafafine, ina ia lelei ia te aʼu mo oe, ma o le a ola ai loʼu tagata ona o oe.


c: text/html

text:
Tala 30: Laau na Mumū
NA ALU mamao lava Mose i le mauga o Horepa e su‘e mai ai ni vao mo ana mamoe. O i ina na ia iloa ai se laau o mū, ae e lē o liu efuefu!
Na manatu Mose, ‘O se mea uiga ese lenei. O le a ou faalatalata atu sei ou vaai lelei i ai.’ Ona sau ai lea o le leo mai le laau, ua faapea mai: ‘Aua e te sōsō mai. Ave ese ou seevae, auā o loo e tū i le eleele paia.’ O le Atua sa fetalai e ala mai i se agelu, ona ufiufi lea e Mose ona mata.
Ona faapea mai lea o le Atua: ‘Ua ou iloa le puapuaga o o‘u tagata i Aikupito. O le a ou faasa‘olotoina i latou, ma ou te auina atu oe e ta‘ita‘iina mai ou tagata mai Aikupito.’ O le a aumaia e Ieova ona tagata i le atunuu matagofie o Kanana.
Peita‘i sa fai atu Mose: ‘E faapefea ona ou faia lenei mea? Afai ou te alu, o le a fai mai Isaraelu: “O ai na auina mai oe?” Po o le a sa‘u tali?’
Sa tali mai le Atua, ‘Ia e ta‘u atu faapea, “Ua auina mai a‘u iā te outou e IEOVA le Atua o Aperaamo, le Atua o Isaako ma le Atua o Iakopo.”’ Ona toe faaopoopo lea o Ieova: ‘O lo‘u igoa lea e faavavau.
‘Ae faapefea pe a latou le talitonu sa e auina atu a‘u,’ o le tali lea a Mose.
‘O le ā o i lou lima?’ o le fesili lea a le Atua.
Sa tali atu Mose: ‘O le laau.’
‘Togi i le eleele,’ o le upu lea a le Atua. Ina ua faia e Mose, ona liu gata lea o le laau. Sa ia toe faapea atu: ‘Tuu lou lima i totonu o lou ofu.’ Sa faia e Mose, ma ina ua toe tuu mai i fafo sa pa‘epa‘e e pei o le kiona! Ua maua le lima i le ma‘i leaga o le lepela. O le isi mea na sosoo ai sa tuuina atu e Ieova iā Mose le mana na te faia ai le vavega lona tolu. Mulimuli ane sa ia faapea atu: ‘Afai e te faia na vavega o le a talitonu ai Isaraelu na ou auina atu oe.
Ona fo‘i atu lea o Mose i a Ietero ma fai atu: ‘Faamolemole tuu mai a‘u ou te toe fo‘i e asiasi i o‘u aiga i Aikupito ma vaai pe o a mai i latou.’ Ona faamavae ai lea o Ietero iā Mose, ma alu atu loa Mose i Aikupito.
Esoto 3:1-22; 4:1-20.
Fesili
- O le ā le igoa o le mauga o loo i le ata?
- Ia faamatala le mea uiga ese na vaaia e Mose a o alu atu i le mauga ma ana mamoe.
- O le ā na fai mai ai le leo mai le laau o mū, ma o le leo o ai?
- O le ā le tali a Mose ina ua fetalai atu le Atua iā te ia o le a ia ta‘ita‘iina tagata o le Atua mai Aikupito?
- O le ā le tala na ta‘u atu e le Atua iā Mose e fai pe a fesili atu tagata po o ai na auina atu o ia?
- O le a faapefea ona faamaonia e Mose o le Atua na auina atu o ia?
Fesili faaopoopo
- Faitau le Esoto 3:1-22.
E faapefea i le mea na tupu i a Mose ona tatou mautinoa ai e lagolagoina e Ieova i tatou tusa lava pe tatou te manatu tatou te lē agavaa e faatinoina se tofiga mai le Atua? (Eso. 3:11, 13; 2 Kori. 3:5, 6)
- Faitau le Esoto 4:1-20.
Na suia faapefea uiga o Mose i le faagasologa o tausaga e 40 a o iai i Mitiana, ma o le ā le lesona e a‘oa‘oina mai ai e i latou e aapa atu i faaeaga i le faapotopotoga? (Eso. 2:11, 12; 4:10, 13; Mika 6:8; 1 Timo. 3:1, 6, 10)
E tusa pe e a‘oa‘ia i tatou e Ieova e ala mai i lana faalapotopotoga, e faapefea ona iā i tatou ni lagona mautinoa ona o le faaa‘oa‘oga a Mose? (Eso. 4:12-14; Sala. 103:14; Epe. 12:4-11)

robotstxt: allowed

filter: keep


text:
Po o fea lava le mea e ono o i ai o tatou tagata ma faifeautalai, e tasi lava le tatou savali o le faatuatua ma le faamoemoe i le Faaola o Iesu Keriso.
O la’u savali e tuusao atu i nisi o i tatou o e o mafatia, ua lofituina i le ta’usalaina ma vaivaiga ma le toilalo, faavauvau, ma faanoanoaga.
I le 1971, sa tofia ai au i ni konafesi faalesiteki i Samoa i Sisifo, e aofia ai le faatulagaina o se siteki fou i le motu o Upolu. Ina ua maea ni faatalanoaga sa matou togipau ai se vaalele laitiiti e malaga ai i Savaii e fai ai se konafesi a se siteki iina. Sa tu laueleele le vaalele i se malae vaoa i Faala ma sa tatau ona toe foi mai i le aoauli na sosoo ai e toe ave i matou i le motu o Upolu.
O le aso na faamoemoe matou te tuua ai Savaii, sa timuga ai. I le iloaina ai e le mafai ona tu laueleele le vaalele i luga o se malae susu, o lea sa matou o atu ai i le taavale i le faatausiusiuga i sisifo o le motu lea sa i ai sina ituaiga o malaevaalele i luga ae o se auvai amu. Sa matou faatalitali seia oo ina pogisa, ae leai se vaalele na taunuu atu. Mulimuli ane, sa matou iloa mai le leitio o loo sau se afā, ma e le o mafai ona lele le vaalele. Sa matou ualesi mai o le a matou o mai i se vaa. E ao ona i ai se tasi e faatalia i matou i Mulifanua.
A o matou o ese mai le uafu i Savaii, sa fesili atu le kapeteni o le vaa e 40 futu (12 m) i le peresitene o le misiona pe i ai sana moliuila. O le mea e lelei ai, sa i ai ma na ia tuu atu ai i le kapeteni. Sa matou asaina le 13 maila (21 km) e agai atu i le motu o Upolu i le sou o le sami. E leai ma se tasi o i matou na iloaina ua taia e le afā matamataita le motu, ma o loo matou agai tonu atu lava i le mea o loo agi mai ai.
Ina ia taunuu ai i le uafu i Mulifanua, sa i ai se alavaa vaiti se tasi sa ao ona matou ui ai i talaane o le ā’au. O se malamalama i luga o le mauga i luga ae o le matafaga ma se malamalama lona lua i lalo ifo sa faailoga ai le alavaa vaiti lea. Pe a uli se vaa ina ia mafai ai ona vaaia malamalama ia e lua o loo tu le tasi i luga ae o le isi, o le a gatusa lelei ai le vaa ma malamalama ai ina ia pasi ese ai ma papa matautia o loo i ai i le alavaa.
Ae o lena po sa na o le tasi le malamalama. E toalua toeaiina sa i ai i luga o le uafu sa faatali maia i matou, ae sa umi tele atu le asaina o le sami nai lo le mea e masani ai. Ina ua maea ona vaavaai atu i le tele o itula mo ni faailoilo o le matou vaa, sa le lavava toeaiina ma momoe loa, ma galo ai ona ki mai le moli lona lua, le malamalama lea e i lalo ifo. O se taunuuga, sa le iloa atu le alavaa e oso atu i le ā’au.
Sa uli e le kapeteni le vaa i le mea sili na te mafaia e agai atu i le malamalama pito i luga o le matafaga a o uu e se alii o le vaa le moliuila sa nono atu mai le pito i luma o le vaa e tau saili po o i ai ni papa i luma atu. Sa mafai ona matou faalogoina ia galu o fesasaa’i i le ā’au. Ina ua matou latalata atu e autilo i ai i le moliuila, sa alaga mai le kapeteni ma le popole e toe liliu ma foi i tua ma toe taumafai e sue le alavaa.
I le maea ai o le tele o taumafaiga, sa ia iloaina ai o le a faigata ona maua le alavaa lea. Na pau le mea sa matou taumafai e fai o le oo atu lea i le uafu e 40 maila (64 km) mai Apia. Sa leai se fesoasoani na matou maua e tetee ai i mana matamataita o le afa. Ou te le manatua le mea sa matou i ai ona sa matua pogisa lava.
Sa leai se mea na mafaia i le itula muamua, e ui lava sa matua saoasaoa le afi o le vaa. Sa tauivi le vaa ma se galu tele ona tu lea i le tumutumu o le galu ma toe pa’u ifo ai i lalo a o taavivili peapea i luga o le ea. O le gatete o peapea sa toeitiiti lava a malepe ai le vaa pe a luluina a o lei se’e atu i le isi pito o le galu.
Sa matou taooto faō i luga o ufiufi o ana e teu ai uta, ma pipii atu o matou lima i le tasi pito faapea ai ma o matou tamatamai vae ua lokaina i le isi pito e taofiofi ai matou mai le lafoina i le sami. Sa le mau le uu a Uso Mark Littleford ma āto atu ai ma fetoai ma se pa uamea. Sa lavea lona ulu, ae sa taofia o ia e le pa uamea mai le lafoina i le sami.
Mulimuli ane, sa matou agai pea i luma ma a o tatafa mai ata o le taeao na iu lava ina matou sao atu i le uafu i Apia. Sa tau fai nonoa le tasi vaa i le isi mo le saogalemu. Sa polokaina uma e nei vaa le uafu. Sa matou fetolofi mai ma pasia i latou, ma taumafai ina ia le faalavelave i e o momoe i luga o le uafu. Sa matou o atu i Pesega, faamamago o matou lavalava, ma agai atu loa i Vailuutai e faatulaga le siteki fou.
Ou te le iloa po o ai na faatalia i matou i Mulifanua. Sa ou musu latou te tauina mai ia te au. Ae e moni lava ana le seanoa ma lena malamalama pito i lalo, semanu matou te feoti uma.
O loo i ai i la tatou tusipese se viiga tuai lava e seasea usuina lea o loo i ai se uiga faapitoa ia te au.
Ou te lauga atu i le asō ia i latou atonu o loo leiloloa ma o loo saili mo lena malamalama pito i lalo e fesoasoani ai e taiala i latou e toe foi mai.
Sa malamalama lava mai le amataga e faapea i le olaga faaletino o le a tatou le ausia lava le atoatoa. Sa lei faamoemoeina lava o le a tatou ola e aunoa ma le solia o le tasi tulafono po o le isi.
“Ona o le tagata natura o se fili i le Atua, ma sa faapea lava mai le pau o Atamu, ma o le a faapea lava, e faavavau faavavau lava, vagana ai ua gauai atu o ia i uunaiga a le Agaga Paia, ma tuu ese le tagata natura ma avea ma tagata paia e ala i le togiola a Keriso le Alii.”2
Mai le Penina Tau Tele, ua tatou malamalama ai “e leai se mea le mama e mafai ona mau [i le malo o le Atua],”3 ma o lea sa saunia ai se ala mo tagata uma e agasala e salamo ai ma toe agavaa ai mo le afioaga a lo tatou Tama i le Lagi.
Sa filifilia se Puluvaga, se Togiola, o se tasi o le a soifua atoatoa i Lona olaga, e lei faia se agasala, ma ofo atu “e ia o ia lava o se taulaga mo agasala, e tali ai iuga o le tulafono, mo i latou uma o e ua i ai le loto momomo ma le agaga salamo; ma ua leai ni isi e ese mai ai e mafai ona tali ai iuga o le tulafono.”4
E faatatau i le taua o le Togiola, i le Alema ua tatou aoao ai, “Aua e tatau ona faia o se togiola; … a leai o le a le maalofia le fano o tagata uma.”5
Afai e leai ni au mea sese, o lona uiga e te le manaomiaina le Togiola. Afai o e faia ni mea sese, ma o tatou uma ua faia ni mea sese, pe iti pe ogaoga, o lona uiga e ao ona i ai sou manao tele e saili pe mafai faapefea ona faamama ese ina ia e le toe i ai i le pogisa.
“[O Iesu Keriso] o le malamalama ma le ola o le lalolagi.”6 Pe a mausali lo tatou taulai atu ia te Ia ma Ana aoaoga, o le a taitaiina i tatou i le uafu o le saogalemu faaleagaga.
O loo taua i le mataupu faavae o le faatuatua lona tolu, “Matou te talitonu e ala i le Togiola a Keriso, e mafai ai ona faaolaina tagata uma, e ala i le usiusitai i tulafono ma sauniga o le Talalelei.”7
Sa aoao mai Peresitene Iosefa F. Samita: “E le mafai e tagata ona faamagaloina a latou lava agasala; e le mafai ona latou faamamaina i latou lava mai taunuuga o a latou agasala. E mafai e tagata ona taofi le agasala ma mafai ona faia le mea sao i le lumanai, ma pe a tusa ai ma a latou amioga e taliaina i luma o le Alii [e oo ai ina] agavaa mo se iloiloga. Ae o ai la e faaleleia mea sese ua latou faia ia i latou lava ma isi, ia e foliga mai e faigata mo i latou ona faaleleia mo i latou lava? E ala i le togiola a Iesu Keriso o le a mafai ai ona faamama ese ia agasala a i latou o e salamo; e ui ina mumu ae o le a sinasina e pei o le fulufulu mamoe [tagai Isaia 1:18]. O le folafolaga lenei ua tuuina atu ia te oe.”8
Tatou te le iloa tonu pe na faapefea ona faataunuu e le Alii le Togiola. Ae ua tatou iloaina o le sauaina leaga i luga o le Satauro ua na o se vaega lena o le tiga matuia lea na amata i Ketesemane—lena nofoaga paia o puapuaga—ma sa faamaea ai i Kolokota.
O loo faamaumauina e Luka:
“Ona maliu ese lea o ia ia te i latou, e pei o le togi o le maa ona mamao, ona tootuli ai lea o ia ua tatalo,
“Ua faapea atu, Lo’u Tama e, a e finagalo i ai, ia e ave ese lenei ipu ia te au; a e aua le faia lo’u loto, a o lou finagalo.
“Ona faaali mai ai lea ia te ia o le agelu mai le lagi, ua faamalosi ia te ia.
“Ua puapuaga o ia, ua atili ai lana tatalo; o lona afu foi ua pei o alualu toto ua pau ifo i le eleele.”9
E pei ona mafai ai ona ou faamatalaina, e na o le tasi lava le tala e uiga i le fetalaiga tonu a le Faaola lava Ia o loo faamatala ai mea na Ia onosaia i le Faatoaga o Ketesemane. O loo faamaumauina i le faaaliga:
“Aua faauta, o Au, o le Atua, na mafatia i nei mea mo tagata uma, ina ia latou le mafatia pe afai latou te salamo;
“Ae afai latou te le salamo, o le a latou mafatia e pei lava o Au;
“O le mafatia lea na oo ai ia te au lava, o le Atua lava lea, o le ua silisili i tagata uma, le gatete ona o le tiga, ma tafe toto ai i pu afu uma.”10
I lou olaga atoa, atonu o le a i ai ni taimi e te alu ai i ni nofoaga e le tatau ona e alu i ai ma faia ni mea sa le tatau ona e faia. Afai o le a e liliu ese mai le agasala, o le a mafai ona e iloa i se aso le filemu lea e sau mai le mulimuli i le ala o le salamo atoatoa.
Po o a lava a tatou soligatulafono, po o le a foi se tele e faamanualia ai e a tatou amioga isi tagata, o lena tausalaina e mafai lava ona tafiesea atoa. Ia te au, masalo o le fasifuaitau aupito sili ona matagofie i tusitusiga paia o le mau lea ina ua fetalai le Alii, “Faauta, o ia o le ua salamo i ana agasala, o ia lava lea ua faamagaloina, ma o Au, o le Alii, e le toe manatuaina lava i latou.”11
O le faamoemoega lena o le talalelei a Iesu Keriso ma le Togiola: ia ave soo se tasi e sau, soo se tasi o le a auai, ma tuu i latou i se aafiaga ina ia mafai ai i le faaiuga o lo latou olaga, o le a mafai ona latou o atu i le veli ua salamo i a latou agasala ma ua faamamaina e ala i le toto o Keriso.12
O le mea lena o loo faia e le Au Paia o Aso e Gata Ai i le lalolagi atoa. O le Malamalama lena lea tatou te ofoina atu ia i latou o loo i ai i le pogisa ma ua leiloa lo latou ala. Po o fea lava le mea e ono o i ai o tatou tagata ma faifeautalai, e tasi lava le tatou savali o le faatuatua ma le faamoemoe i le Faaola o Iesu Keriso.
Sa tusia e Peresitene Iosefa Filitia Samita upu o le viiga “Does the Journey Seem Long (Pe ua Umi ea le Malaga)?” lea o loo i ai se faamalosiauga ma se folafolaga ia i latou e saili atu e mulimuli i aoaoga a le Faaola:
I le suafa o Iesu Keriso, amene.
Faaali Mau Faasino
-
1. “O Le Sulu o le Alofa,” Viiga, nu. 299 (tusipese tuai).
-
2. Mosaea 3:19.
-
3. Mose 6:57.
-
4. 2 Nifae 2:7.
-
5. Alema 34:9.
-
6. Mosaea 16:9.
-
-
8. Aoaoga a Peresitene o le Ekalesia: Iosefa F. Samita (1998), 99–100.
-
9. Luka 22:41–44.
-
-
-
12. Tagai Faaaliga 1:5.
-
13. “Does the Journey Seem Long?” Hymns, no. 127.


text:
Faafeiloai atu i lenei faasalalauga o le faigalotu, po o fea lava o e i ai i lenei Ekalesia tele, lautele ma le ofoofogia. Faafetai atu ia te outou uma i le mafuta mai, e aofia ai ma outou o ē o iinei i le lotoa o le Kolisi o Dixie State, i lo’u nuu moni.
Ua Tele Lava Valaau Ua I Ai e Tuua Papelonia
Ina ia valaaulia le Agaga o le Alii e mafuta ma i tatou, sa ou talosagaina moni ai le viiga sa tatou amataina ai lenei sauniga: “Isaraelu, Ua Valaau Mai le Atua.” O se tasi o lagiga sili o le Toefuataiga, ma o loo i ai le auivi o le tele o mea ou te fia fai atu ai ia te outou i le po nei. Semanu e mafai ona tatou faaopoopo i ai le “Outou Faifeau o Isaraelu” mo le faamoemoega lava lena e tasi. Ou te fiafia lava e faalogo atu i faifeautalai i lenei lalolagi o alalaga atu, “Papelonia, Papelonia, tofa soifua; matou te o i mauga o Efaraima.”1 O le savali o na viiga e lua e tutusa lava---o loo valaau mai le Atua e le aunoa i le fanauga a Isaraelu i se nofoaga lea i le taimi mulimuli, o le a lelei ai mea uma.
O le mea moni, o le talafaasolopito lava lea o Isaraelu na faasolo mai ai ma ua autausagā. A oo ina matua le agasala, ma ua tele naua le faalelalolagi i nuu po o le olaga, ma faaumatia ai e Nuu Ese tulafono ma poloaiga o le amioatua na tuu mai e le Atua, ona faasosola lea o fanau o le feagaiga i le vao e faatu ai Siona ma toe amata atoa ai foi.
I taimi o le Feagaiga Tuai, sa tatau ai foi ona sola Aperaamo, le tamā o lenei ituaiga o feagaiga ia faasaoina lona ola mai Kaletaia---o Papelonia moni lava---i lana sailiga mo se olaga faapaiaina i Kanana (lea o le a tatou faaigoaina nei o le Nuu Paia ).3 E lei tele ni augatupulaga i luma atu o suli o Aperaamo (ona sosoo ai lea ma Isaako ma Iakopo)—o le taimi lea, o Isaraelu mao’i---ua leiloa lo latou Siona ma ua nofo saisaitia, ma pologa i le nuu mamao o Aikupito.4 O lea na tatau ai ona tulai mai Mose e toe taitai foi le fanauga o le folafolaga i le vao—o le taimi lea i le vaeluapo, e aunoa ma se taimi e faatalitali ai se’i fefete la latou paluga falaoa! “Isaraelu, Isaraelu, ua fetalai mai le Atua,” sa latou lagiina lena pese e aunoa ma se masalosalo i la latou lava ala. “Faalogo i le leo o lou Matai!”5
E lei tele ni seneturi mulimuli ane, ae folasia mai se tala sa tatou gauai faapitoa atu i ai, ina ua poloaiina se tasi o na aiga o sa Isaraelū, sa taiulu ai se perofeta e suafa ia Liae, e sosola ese mai le Ierusalema pele, oi aue, ua toe i ai foi i faitotoa ia Papelonia.6 O lea foi ua tatou toe o! Latou te le’i iloa, o le a latou o i se konetineta fou e faavae ai se manatu faavae fou atoa o Siona,7 ae o le mea lena. Latou te le’i iloa foi ua maea ona tupu, ma e faapena foi le mea na tupu muamua i se vaega o o latou augatama sa ta’ua o sa Iareto.8
E pei ona matauina, o lenei faasalalauga i le lalolagi atoa, i se Ekalesia ua matua faatoateleina lona salalau, ae o se mea malie ia i latou uma o loo faamanatuina le Toefuataiga o le talalelei e faapea, o le faa’aināina o Amerika na afua mai i se vaega na sosola ese mai o latou nuu ina ia tapuai e tusa ma lo latou manao. Na faamatala e se tagata tomai faapitoa lenei aafiga o le nofoia e Tagata Porotesano o Amerika, o se “galuega [faa-Kerisiano] i le vao,” o le taumafaiga a Isaraelu o onapo nei e faasaoloto i latou lava mai le Lalolagi Tuai o le leai o se faaleatua ma toe sailia ai foi ia ala o le lagi i se nuu fou.9
Mo le faamoemoega o le po nei ou te faamanatu atu ia te outou se tasi o solaaga mulimuli, le solaaga lea sa ala ai ona tusia moni la tatou viiga o le po nei. O la tatou lava Ekalesia, sa taitaia e a tatou lava perofeta, i le taitaiga a a tatou lava tuaa faalelotu. Faatasi ma Iosefa Samita na fetulinai solo i setete o Niu Ioka, Penisilevania, Ohaio, ma Misuri, ma mulimuli ane ai na fasiotia i Ilinoi, ua tatou vaaia ai foi iina le toe faatinoina e le fanauga a Isaraelu o le sailiga o se nofoaga o le sulufaiga. Sa taitai atu e Polika Iaga, le Mose o Amerika, e pei ona faamaoniaina lona valaauina, le Au Paia i vanu o atumauga a o pepese na Au Paia sa vaivai i le savavali:
Siona. O le Nuu Folafolaina. O le Ierusalema Fou. O fea e i ai? Ia, tatou te le o mautinoa, ae o le a tatou mauaina. Mo le sili atu ma le 4,000 tausaga o le talafaasolopito o feagaiga, o le mamanu lava lea sa i ai: Sosola ese ma saili. Taufetuli ma nofoia. Sosola ese mai Papelonia. Ia fausia puipui saogalemu o Siona.
Seia oo mai i lenei taimi. Seia oo mai i le po nei. Seia oo mai i o tatou nei aso.
O Lo Tatou Valaau O Le ia Fausia Siona I Mea o Tatou Nonofo Ai
O se tasi o uiga tulagaese e tele o la tatou tisipenisione, lenei tisipenisione o le atoaga o taimi—le tisipenisione mulimuli lenei ma le aupito silisili o tisipenisione uma—o le natura e sui ai le auala tatou te faatu ai le malo o le Atua i le lalolagi. Tou te silafia, o se tasi o mea fiafia moni e uiga i lenei tisipenisione, o se taimi o le faanatinati o le suiga tele. Ma o le mea e tasi ua suia e faapea o le a le toe solaese lava le Ekalesia a le Atua. O le a le toe tuua lava ia Uro ina ia tuua ai Karana, ina ia tuua ai Kanana, ina ia tuua ai Ierusalema, ina ia tuua ai Egelani, ina ia tuua ai Katelani, ina ia tuua ai Navu, ina ia malaga ai i se isi mea e lemailoa. Leai, e pei ona fai mai Polika Iaga ia i tatou uma, “Sa fetulinai solo i tatou mai tulaga lamatia ma pagatia i isi foi tulaga lamatia ma pagatia, ma o lea ua tatou i ai iinei, ma o iinei o le a tatou nonofo ai.”11
Ioe, o le saunoaga lea e le na o se faamatalaga e uiga i le Vanu o Sate Leki po o Atumauga o Wasatch; ae ua avea ma saunoaga mo tagata o le Ekalesia i le lalolagi atoa. I nei aso mulimuli, i lo tatou nei tisipenisione, o le a oo ai ina lava lo tatou matutua tatou te le toe taufetuli ese ai. O le a oo ina lava lo tatou matutua e tutu ai ma le mausali o tatou vae ma o tatou aiga ma o tatou faavae i malo uma, ituaiga, gagana, ma nuu. O le a i ai Siona i nofoaga uma—i soo se mea e i ai le Ekalesia. Ma e faatasi ai ma lena suiga—o se tasi o suiga tele o aso amuli—tatou te le o toe mafaufau ia Siona o le meao le a tatou nonofo ai; ae tatou te mafaufau i ai i le auala o le a tatou ola ai.
O Mea E Tolu Na Tutupu Na Oo Ai i Lesona e Tolu
Ina ia otooto teisi atu lenei galuega fou, ou te fia talanoa i le po nei i ni mea se tolu na tutupu sa ma oo i ai ma Sister Holland e le mamao tele atu. A faapea e lava le taimi e mafai ona ou faamatalaina ni mea se tele ma e faapena foi outou.
Mea muamua: I ni nai tausaga ua mavae sa i ai sa’u uo talavou—o se faifeautalai ua uma le misiona—sa i ai i se tasi o au pasiketipolo a kolisi i Iuta. O ia o se alii talavou maoae ma o se tagata taalo lelei tele, ae sa le tele se taimi na taalo ai e pei ona ia faamoemoe i ai. O ana taleni ma tomai patino e le o mea tonu ia sa manaomia e lena au i lena tulaga o lona atinaega ia po o ia foi. E tupu lena mea i taaloga afeleti. O lea, faatasi ai ma le lagolago atoa ma faamanuiaga silisili a ona faiaoga ma ana uo taaalo, sa siitia atu ai la’u uo talavou lea i se isi aoga lea sa ia faamoemoe o le a tele atu sona sao e fai i ai.
Sa oo ina sologa lelei taumafaiga i le aoga fou, ma na vave lava ona avea la’u uo ma tagata e muamua taalo. Ma tou te silafia le mea na tupu—o le faatulagaga o taaloga (sa fuafua i ni tausaga a o le’i tupu nei mea) na mafua ai ona toe foi atu lenei alii talavou e taaalo faasaga i lana au sa i ai muamua i le taimi lena i le Aai o Sate Leki lea sa faaigoa i lena taimi o Delta Center.
O le mea sa tupu i lena taaloga o loo fai ma faalavelave ia te au e oo mai i le asō, ma ua ou faaaogaina lenei avanoa e le masani ai e aveese atu ai ma au. O upu malolosi na taufonō mai i luga o le tulaga e le au maimoa i lenei alii talavou i lena po—o se Au Paia o Aso e Gata Ai, faifeautalai ua foi mai le misiona, o se tane faatoa faaipoipo o loo totogi lana sefuluai, sa galue i le korama a toeaina, sa tuu atu auaunaga agaalofa i le autalavou i lona nuu, ma sa faatalitali ma le fiafia mo se pepe fou o le a la maua ma lona toalua—ae o mea sa soona lafo atu ma fai atu ia te ia i lena po, ma i lona toalua, ma o laua aiga, sa le tatau lava ona oo i ai soo se tagata i soo se mea i soo se taimi, po o le a lava le taaloga, pe o le a lana iunivesite, po o a foi ni ana faaiuga faaletagata sa faia e uiga i na mea.
Ae o le mea lenei sa sili ona leaga. Sa faliu atu le faiaoga o le au asiasi lenei ina ua maea se taaloga mataina, o ia o se tagata ua fai si iloga i le taaloga ma fai atu ia te ia: “O le a le mea lea e tupu i i? O oe o le tama o le eleele ua e lelei i le taaloga. O ou tagata i latou nei. O i latou o au uo.” Ae o le mea aupito sili la ona leaga sa ia fai atu ai ma le matuai le mautonu, “Pe le o le toatele o nei tagata o tagata o la outou Ekalesia?”
O le mea lona lua: Sa valaaulia au ou te lauga i se faigalotu a se siteki o talavou matutua—o se tasi o na sauniga sa tatala atu ia i latou ua “18-ma-sili-atu”. A o ou ulu atu i le faitotoa i le pito i tua o le nofoaga autu o le siteki, sa ulufale atu foi se tamaitai pe a ma le 30 i le taimi lava lea e tasi. E oo lava i le tumutumu o tagata na o atu i le falesa, sa le faigata lava le matauina o ia. Ou te manatua, sa i ai ni ana pe’a se lua, sa tele ni tautaliga i taliga ma le isu; o lona lauulu faatutu e vali i lanu uma o loo maua i snow cones, o se sakete sa puupuu tele i luga, ma se ofu i luga sa telē le ua.
E tolu fesili na oo mai i lou mafaufau: Pe o lenei tamaitai o se agaga o loo tauivi, e le o se tasi o lo tatou faatuatuaga, sa taitai atu—pe sili atu foi, na aumai e se tasi—i lenei faigalotu i lalo o le taitaiga a le Alii i se taumafaiga e fesoasoani ia te ia ia maua le filemu ma le taitaiga o le talalelei o loo ia manaomiaina i lona olaga? I se isi manatu: Pe o ia o se tagata sa se ese teisi atonu mai nisi o faamoemoega ma tulaga faatonuina lea o loo uunaia e le Ekalesia mo ona tagata ae o lē, e faafetai ai i le lagi, o loo fesootai pea ma filifili e auai i lea gaoioiga a le Ekalesia i lena po? Po o se manatu lona tolu: Pe o le peresitene ea lenei o le Aualofa a le siteki? (Sa ou mautinoa lava e le o ia o le peresitene.)
O lau faataitaiga lona tolu lenei A o auai atu i le faapaiaga o le Malumalu o Kansas City Misuri i ni nai masina talu ai, sa talimalo ia Brother Isaac Freestone, o se alii leoleo ma o se faitaulaga sili lelei i le Siteki o Liberty Misuri, ia i ma’ua ma Sister Holland. I le matou talanoaga na ia faamatala mai ai e faapea i se tasi afiafi sa valaau mai ai o ia e suesue se faitioga mai se vaega e patino lava le lamatia o le aai. I le lotolotoi o musika leotetele ma le manogi o mariuana i le ea, sa ia maua ai se tamaitai ma ni alii o loo inupia ma palalauvale, sa leai ma se tasi o i latou na amanaiaina ia tamaiti laiti e toalima—i le vaitausaga pe a ma le lua e oo i le valu tausaga—o loo faapupuu faatasi i se potu se tasi, ma taumafai e momoe i luga o le fola palapala e leai se moega, leai se faamalū, leai ni aluga, leai ma se mea. Sa sue e Uso Freestone ia kapoti o le umukuka e vaai pe na te maua ai se apa se tasi po o se pusa o soo se meaai—ae leai ma se mea na maua. Sa ia fai mai na tele atu meaai a le taifau sa ouou i tuafale nai lo na tamaiti.
I totonu o le potu o le tina sa ia maua ai se faamalū e le ufiufia, na o le pau lena o le faamalū i totonu o le fale. Sa ia sue lava seia ona maua ni nai ieafu (pe afai e mafai ona outou faaigoa ai), ma ufiufi ai le faamalū, ma tuu uma tamaiti e toalima i luga o le moega ua teuina. Ona ia tootuli lea ma ona loimata, ma tuu atu se tatalo i le Tama Faalelagi mo lo latou puipuiga, ma faamanuia atu i ai le po.
A o ia tu ae ma savali atu i le faitotoa, sa oso ese se tasi o tamaiti mai le moega, pe a ma le ono tausaga, ma tamoe atu ia te ia, uu lona lima, ma augani atu, “E mafai ona e vaetamaina au faamolemole?” Sa atili ai ona maligi ona loimata, sa ia toe faamoe le tamaitiiti i le moega, ona ia maua atu lea o le tina onā lea (ua leva lena ona sosola ia alii sa i ai) ma fai atu ia te ia: “Ou te toefoi mai taeao, ma ia fesoasoani le lagi ia te oe pe a le vaaia ni suiga i le taimi ou te toe savali mai ai i lenei faitotoa. Ma o le a tele isi suiga e mulimuli mai ai. O la’u tala lena ia te oe.”12
O le a se mea e tutusa ai nei mea e tolu na tutupu? E le tele lava, sei vagana ai sa tupu ia i ma’ua ma Sister Holland i se taimi e lei mamao atu. Ma ua latou aumaia ai ni faataitaiga laiti lava, ae matua eseese, o le olaga moni lava o Papelonia—e tasi e patino ma e faavalevalea o se amio faalumaluma i se taaloga pasiketipolo, o le isi tasi e faaleaganuu ma sa faailoa ai ni luitau faaletagata lava ia faatasi ma i latou e ese le mea o ola ai nai lo i tatou, ma le faafitauli e tasi e telē ma matuia tele, e i ai ni faatinoga ma le talafaasolopito faaletulafono e matua faigata lava, lea e ono foliga e faigata ai i soo se tasi o i tatou taitoatasi ona foiaina.
I le tuuina atu o nei luitau e tolu, ou te lei faaaogaina ma le loto i ai ni tulaga o solitulafono faalefeusuaiga, fetauaiga faaletino, po o vaisu o ponokalafi, e ui o na mea e ono fesootai lelei ma nisi o outou nai lo faataitaiga ua ou faaaogaina. Ae ua lava lo outou atamamai e faaaoga ai e aunoa ma le tau ta’uina atu [o se ala e faaaoga ai].
Lesona 1: Aua Lava Ne’i “Tuua Lau Lotu i le Faitotoa”
Muamua, sei faauma atu le mea na tupu i le pasiketipolo. O le aso ina ua mavae lena taaloga, ina ua i ai nisi o tagata lautele na tali mai ma manaomia ai foi se faatoesega i le mea sa tupu, sa i ai se tasi o alii talavou na matua faapea mai: “Faalogo. O lea tatou te talanoa e uiga i le pasiketipolo i i, ae le o le Aoga Sa. A le mafai ona e tatalia le vevela, ia aua le toe taalo. E tele tupe matou te totogia e matamata ai i nei taaloga. E pule lava i matou i a matou mea e fai. E tuu a tatou lotu i le faitotoa.”
“ E tuu a tatou lotu i le faitotoa ”? Lesona muamua mo le faatuina o Siona i le seneturi lona 21: E te le “tuua lau lotu i le faitotoa.” Leai lava.
Au uo talavou e, o lena ituaiga o soo e le mafai ona i ai—e le o se avea lena ma soo. E pei ona aoao mai e le perofeta o Alema ia tamaitai talavou o le Ekalesia e tautino atu i vaiaso uma i la latou autu a Tamaitai Talavou, e ao ona tatou “tutu o ni molimau a le Atua i taimi uma, ma i mea uma, ma i nofoaga uma atonu tou te i ai,”13e le na o nisi taimi, i ni nai nofoaga, pe seiloga faatoa tele ni ‘ai e sili ai le tatou au.
“Tuu le tou lotu i le faitotoa”! Sa matuai ou ita.
Lesona 2: Faaali Atu le Agaalofa, ae Ia Faamaoni i Poloaiga
Ae tatou talanoa i le mea lenei mo sina minute ona o loo i ai se lesona lona lua o loo agai mai. Lesona lona lua i le sailiga i le po nei mo Siona e faapea i lo’u le fiafia amiotonu (ia lea tatou te faapea ai i taimi uma e amiotonu). E ao ona ou mautinoa ia le oo foi ina ou faia tonu le mea lea sa ou tuuaia ai lenei alii talavou i lona faia—o le ita, uiga faavalevalea, lē to’a, faitio i ai, ma le manao e faaoolima ia te ia—manaia lava le uu o lona ua—ae ou te lei iloaina, Ua ou tuu lau lotu i le faitotoa!Leai, o se tasio loo i le olaga, o se tasi o loo i le seneturi lona 21, o se tasi o loo i ai i nei tulaga uma e ao lava ona ola i lana lotu, ona a leai na o le pau le mea tatou te maua o tagata faavalevalea uma o le a faia ni uiga le talafeagai.
E faigofie le ola amiotonu pe a toafilemu mea uma ma lelei le olaga ma sologa lelei mea uma. E oo mai le suega pe a i ai le tofotofoga po o le faaosoosogamoni pe a i ai mea mamafatu ma ua le lavā, ita ma le fefe, po o le tulaga e mafai ona oo mai ai le solitulafono moni. E mafai la ona tatou faamaoni? O le fesili lena auā “Isaraelu, Isaraelu, o loo valaau mai le Atua.” Ioe, o lena amiosao o le mamalu lea o le “Tama e, ia e faamagalo atu ia te i latou; aua ua latou le iloa le mea ua latou faia”14—o le sa’o pe a faamagaloina ma le malamalama ma le agaalofa atu i e faasatauroina oe o le meamulimulilava lea e manao se tagata e le atoatoa pei o le Faaola o le lalolagi e fai. Ae e ao ona tatou taumafai; e ao ona tatou mananao ina ia malolosi. Po o le a lava le tulaga po o se le fiafia po o le faafitauli, e leaise soo o Keriso e mafai ona “tuu lana lotu i le faitotoa.”
Ona taitai mai ai lea o au i le tamaitai sa i ai lona lauulu felanulanuai ma le tele o tautaliga. Po o le a lava le auala e tali atu ai se tasi i lena tamaitai talavou, o le tulafono e faavavau e ao ona atagia mai ai o tatou talitonuga faalelotu ma a tatou tautinoga i le talalelei. O lea, o le auala tatou te tali atu ai i soo se tulaga lava e ao ona faia ai ia lelei ni mea, ae le o le leaga atili ai. E le mafai ona tatou galulue pe tali atu i se ala e tausalaina ai i tatou i se solitulafono sili atu nai lo ia i lea tulaga. E le faapea la o le a leai ni o tatou manatu, ma leai ni o tatou tulaga faatonuina, lea i nisi taimi tatou te lafoaia atoa ai le poloaiga faalelagi “Ia e” ma le “Aua nei e” i le olaga. Ae e le faapea foi e ao ona tatou ola i na tulaga faatonuina ma puipuia na “ia e” ma “aua nei e” i se ala amiotonu, i le tomai sili tatou te mafaia, i le ala na soifua ai le Faaola ma puipuia ai na mea. Ma sa Ia faia i taimi uma mea sa tatau ona faia e faaleleia ai se tulaga—mai le aoao atu o le upumoni, i le faamagaloina o e agasala, le faamamaina o le malumalu (mai tagata faatau). E le o se meaalofa e laitiiti le iloaina o le ala e faia ai na mea i le ala sao!
O lea, faatasi ai ma lo tatou iloaina o le tulaga o lavalava ma le teuina o le lauao e le masani ai, tatou te amata ai, i le mea e aupito sili ona taua, o le manatuaina o ia o se afafine o le Atua ma e i ai sona taua e faavavau. Tatou te amata i le manatuaina o ia foi o se afafine o se tagata iinei i le lalolagi ma e mafai i soo se tulaga lava, ona avea o ia ma o’u afafine. Tatou te amata i le faafetai ona sa i ai o ia i se gaoioiga a le Ekalesia, e lei aloese mai se tasi. I se aotelega, tatou te taumafai i le mea sili tatou te mafaia i lenei tulaga i se manao e fesoasoani ia te ia e avea o iama tamaitai sili. Tau lava o lo tatou tatalo leleoa pea: O le a le mea sao e fai i i? O le a le mea sao e ta’u atu? O le a se mea i le faaiuga o le a faaleleia ai lenei tulaga atoa ma ia? O le fesiligia o nei fesili ma taumafai moni e faia mea o le a faia e le Faaola o le mea lea ou te manatu o le uiga lea o Lana fetalaiga, “Aua le soona faamasino, a ia faamasino i le faamasinoga amiotonu.”15
I le ta’ua o lena mea, ou te faamanatu atu ai ia i tatou uma a o tatou aapa atu ma fesoasoani e toe faafoi mai se mamoe ua se, o loo i ai foi so tatou tiutetauave sili e fai i le 99 e le o sē—ma i manaoga ma le finagalo o le leoleo mamoe. O loo i ai se lafu mamoe, ma e tatau ona tatou i ai uma i totonu, e tusa foi ma le saogalemu ma faamanuiaga e oo mai ia i tatou i le i ai iina. Ou uso e ma tuafafine talavou, e le mafai lava ona “fetuunaia” e lenei Ekalesia ana aoaoga faavae ina ia fetaui ma manaoga o tagata pe taliaina ai i tulaga faaupufai po o se isi lava mafuaaga. Ua na o le saogalemu lava o upumoni faaalia tatou te maua ai soo se malosi e mafai ai ona sii se isi i luga atonu ua lagonaina le popole pe ua tuulafoaiina. O lo tatou agaalofa ma lo tatou alofa—o uiga faavae ma manaomia ia o la tatou Faa-Kerisiano—e le tatau lava ona faaliliuina e fetuutuunai ai ia poloaiga. E pei ona saunoa mai ia George MacDonald ofoofogia i se tasi taimi, e uiga i ia tulaga “e le o noatia i tatou e tautatala atu i mea uma tatou te [talitonu] i ai, ae ua noatia i tatou ina ia tatou le foliga [i] mea tatou te le [talitonu] i ai.”16
Fai Ni Faamasinoga Amiotonu
I lea tulaga—o lenei valaau e mo le agaalofa ma le faamaoni i poloaiga—o nisi taimi e i ai se avanoa mo le le femalamalamaai aemaise lava i va o tagata talavou o e atonu ua manatu e le tatau ona tatou faamasinoina soo se mea, ma e le mafai ona tatou faia se iloiloga o le taua o soo se ituaiga. E ao ona tatou fesoasoaniai i le tasi ma le isi i lena vaega ona o loo faamanino mai e le Faaola e faapea i nisi o tulaga e ao ona tatou faamasino atu, ua ia i tatou le matafaioi e faamasino ai—e pei ona Ia fetalai, “Aua tou te avatu le mea paia i uli, aua foi tou te lafo a outou penina i luma o puaa.”17 E foliga mai lena mea o se faamasinoga ia te au. O le isi filifiliga o le lolo atu loa i tulaga faatonuina fetuutuunai o le amiomama ua olopalaina e lenei lalolagi i ona po nei, lea e tuleia malosi ma fautua mai e faapea i le faaiuga, e leai ma se mea e moni e faavavau pe paia faapitoa, ma, o lea, e leai se faafitauli patino o toe afaina. Ma e le moni lava lena mea.
I lenei faagasologa o le iloiloga, e le o valaauina i tatou iata’usalaina isi, ae ua valaauina i tatou ia faia ni faaiuga i aso uma lea e atagia mai ai le faamasinoga—tatou te faamoemoe i faamasinoga lelei. Sa i ai se taimi na saunoa ai Elder Dallin H. Oaks i nei ituaiga o faaiuga o ni “faamasinoga le tumau,” lea e tele ina tatou faia mo lo tatou lava saogalemu po o le saogalemu o isi, e ese mai le mea na ia ta’ua o le “faamasinoga mulimuli,” lea e na o le Atua e mafai ona faia, o lē e silafiaina mea moni uma.18 (Manatua, i le mau e pei ona ta’ua muamua, lea na fetalai ai le Faaola e uiga i nei faamasinoga ina ia avea ma ni “faamasinoga amiotonu,” ae le o ni faamasinoga faafiaamiotonu, lea e matua ese lava.)
Mo se faataitaiga, e tatau i matua ona faatinoina faamasinoga lelei e tusa ma le saogalemu ma le manuia o a latou fanau i aso uma. E leai ma se tasi e tuuaia se matua e faapea mai e tatau i fanau ona ‘ai a latou fualaau aina pe faasa se tamaitiiti ona tamoe i luga o se auala tele e pisi i taavale. Aisea la e tatau ai ona tuuaia se matua e popole, i se tausaga matua teisi ae, po o le a le taimi e o mai ai na fanau i le fale i le po, po o a tulaga faatonuina o amioga mama a a latou uo, pe o a tausaga latou te tafafao faamasani ai, pe latou te oo i tulaga o fualaau faasaina po o ponokalafi foi pe faia solitulafono o feusuaiga? Leai, o loo tatou faia ni faaiuga ma tutu atu ma faamautuina o tatou tulaga faatauaina—i se aotelega, o le faia o “faamasinoga le tumau”—i taimi uma, pe tatau foi ona tatou faia.
O Nisi Faafitauli ma Tulafono E I Ai Ni Taunuuga e Faavavau
Pe a tatou fetaiai ma na tulaga e aafia ai faafitauli faigata faaagafesootai i se malo faatemokalasi, e mafai ona matua luitauina lava, ma i nisi tagata, o le a le mautonu. E ono fesili tagata talavou e uiga i lenei tulaga ua faaaoga po o lena aiaiga faavae sa faia e le Ekalesia e faapea: “Ia, tatou te le talitonu e tatau ona tatou ola pe amio i se ala patino, ae aisea tatou te uunaia ai isi tagata e fai lea mea e tasi? Pe le o ia te i latou ea le faitalia e filifili ai? Pe ua tatou faafiaamiotonu ma faamasino atu ea, ma fai faamalosi isi e talia o tatou talitonuga, ma poloaiina ia latou galulue i se ala patino?” I na tulaga o le a e faamalamalama atu ai ma le faaeteete pe aisea e puipuia ai nisi mataupu faavae ae teenaina nisi agasala, i soo se mea lava o loo maua ai ona o faafitauli ma tulafono o loo aafia e le na o ni taunuuga faaagafesootai pe faaupufai ae e faavavau foi lo latou taunuuga. Ma e ui tatou te le o mananao e faatiga ia i latou e ese foi o latou talitonuga mai ia i tatou, ae e ao foi ona sili atu lo tatou naunau ia aua nei faatiga i le Atua, e pei ona fetalai mai i tusitusiga paia, ia “le faatausuai ai ia te ia o lē o lo outou faitulafono”19—ma o lea ou te tautala atu i i e uiga i tulafono ogaoga o le amio mama.
Ae ia faamautu atu se manatu, sei ou faaaogaina le faataitaiga o se tulafono maualalo ifo. E itiiti lava e faapei o faapea mai se tagata talavou, “O lea la ua mafai ona ou avetaavale, ou te iloa e tatau ona ou tu i se moli mumu, ae pe ao ona tatou faamasino atu moni lava ma taumafai ia tutu uma tagata i moli mumu? Pe ao ea ona faia e tagata uma ia mea o loo tatou faia? Pe le o i ai ea i isi lo latou lava faitalia?” Pe tatau ona latou amio e pei o tatou?” E ao la ona e faamalamalama atu pe aisea, ioe, tatou te faamoemoe o le a tutu uma i se moli mumu. Ma e ao ona e faia lea mea e aunoa ma le faitioina o i latou e solia po o ē e ese lo latou talitonuga nai lo tatou talitonuga ona, ioe, e i ai la latou faitalia e filifili ai le mea tonu.
Au uo talavou e, o loo i ai se eseesega tele o talitonuga i lenei lalolagi, atoa ai ma le filifiliga saoloto mo tagata uma, ae e leai ma se tasi e agavaa e fai se mea e pei e le o fetalai mai le Atua i nei mataupu, pe foliga mai foi na o le pau le taimi e taua ai poloaiga pe afai ua malilie i ai tagata lautele. I le seneturi lona 21 e le mafai ona tatou toe sosola ese. O le a tatou finau mo ni tulafono ma tulaga ma siosiomaga e faatagaina ai le saolotoga e faatino ai tapuaiga ma le faatagaga a lo tatou malo. O le tasi lena o ala e mafai ai ona tatou onosaia le i ai i Papelonia ae le o ni ō o Papelonia.
Ou te iloa e leai se isi tomai e taua atu ma se amiosao e sili atu mo i tatou e faailoa atu i se lalolagi lea e le mafai ona tatou sosola ese ai nai lo le savavali ma le faaeteete i lena ala—tutu ai i se tulaga mama e tusa ai ma mea ua folafola mai e le Atua atoa ai ma tulafono na Ia tuu maia, ae ia faia ma le agaalofa, ma le malamalama ma le alofa mama sili. O se mea faigata lenei ona fai—ina ia iloatino atoatoa le va o le agasala ma le tagata agasala. Ou te iloa ni nai mea e iloatino e faigata ona faia, pe faigata atu foi ona tautalagia, ae e tatau ona tatou taumafai ma le alofa e fai moni lava. Talitonu mai, uso e ma tuafafine, i le lalolagi lea tatou te feoai ai, o le a tele lava o tatou avanoa e atiae ai lea malosi, faaali ai le lototoa, ma faailoa ai lea agaalofa—ma faia uma i le taimi e tasi. Ma ou te le o talanoa atu nei i tifiga matautia o outou laulu ma tautaliga i o outou isu.
Lesona 3: Faaaoga Tulaga Faatauaina o le Talalelei ia Manuia ai Alalafaga ma Atunuu
Ma le mea mulimuli, o le tala faigata mai le Aai o Kansas. E le toatele i tatou o le a avea ma ni leoleo po o ni sui o auaunaga faaagafesootai po o ni faamasino e se’ei i se nofoa faamasino, ae o i tatou uma lava e tatau ona popole mo le manuia o isi ma le saogalemu o amioga mama o o tatou nuu toatele. Sa fofoga atu e Elder Quentin L. Cook o le Korama a Aposetolo e Toasefululua se lauga atoa o le konafesi aoao i lenei mataupu i le lua tausaga talu ai. I le talanoaina o le manaomia mo i tatou ia uunaia malo i tala atu o puipui o o tatou lava fale sa ia faapea mai ai:
“E le gata i le puipuia o o tatou lava aiga, ae e tatau foi ona avea i tatou ma puna o le malamalama e puipuia ai o tatou nuu. Na fetalai mai le Faaola, ‘Ia faapea ona pupula atu lo outou malamalama i luma o tagata, ina ia latou iloa la outou amiolelei, latou te vivii atu ai i lo outou Tama o i le Lagi.’ …
“I lo tatou lalolagi ua matua faateleina le amioletonu, ua tatau ai lava i tulaga faatauaina e faavae i le talitonuga faalelotu ona avea o se vaega o le talanoaga faalauaitele. …
“O le faatuatuaga faalelotu o se punavai o le malamalama, iloa, ma le poto ma e manuia ai le lalolagi i se ala maoae.”20
Afai tatou te le avatua faamanuiaga o le talalelei i o tatou nuu ma o tatou atunuu, o le mea moni faigofie lava, o le a le lava o tatou alii leoleo—o le a le lava lava ni Isaac Freestones—e faamalosia le amio mama e tusa lava pe fai faamalosi. Ma e le o lena. O na tamaiti i lena fale sa aunoa ma se meaai po o ni lavalava, o atalii ma afafine o le Atua. O lena tina, ua sili ona tuuaia ona e matua o ia ma e tatau ona nafa o ia ma tamaiti, o se afafine foi o le Atua. O ia tulaga e mafai ona manaomia ai le alofa tele i ala masani, e oo lava i ala faaletulafono, ae e tatau ona tatou taumafai e fesoasoani atu i le taimi ma le mea e mafai ai, ona tatou te le tuua la tatou lotu i le faitotoa, e tusa lava pe tatou te manatu i le le aoga ma le le faia o tiute o isi.
O le a tatou le foiaina ia faafitauli patino uma pe faaagafesootai i le lalolagi iinei i le po nei. A tatou tuua i lenei afiafi o le a i ai pea le mativa, tuulafoaiina ma le solitulafono, le le faigaluega ma le faasaua, fetauaiga ma le lototiga i o tatou tuaoi ma aai ma malo. Leai, e le mafai ona tatou faia mea uma, ae e pei ona fai mai ai se tasi faaupuga anamua, e mafai ona tatou faia se mea. Ma i le tali atu ai i le valaau a le Atua, o le fanauga a Isaraelu o i latou ia e faia—e le o le sosola ese mai la i Papelonia i le taimi nei ae ia osofaia. Ia aunoa ma le faatamaitiiti pe faatalale i ai, e mafai ona tatou ola sili ma le le toilalo i la tatou tapuaiga lea tatou te maua ai ituaiga uma o avanoa e fesoasoani ai i aiga, faamanuia ai tuaoi, ma puipuia ai isi, e aofia ai le tupulaga faiae.
Ola i Lou Olaga ia Atagia Mai ai Lou Alofa ia Keriso
Ou te lei ta’ua lava le upu faifeautalai i lenei tusiga ona o le popole nei outou mafaufau vave i le ofutino paepae ma le pine. Aua tou te taofia au mai lenei mea. Tumau pea i le ata lautele—le manaomia naua—e faasoa atu le talalelei i taimi uma, pe o oe o se faifeautalai faamisiona pe leai. Ua valaauina le Au Paia o Aso e Gata Ai e avea ma fefete i le falaoa, le masima e le magalo lava, le malamalama ua tuu i luga o le mauga e le nanaina lava i lalo o le mea e fua ai saito. Ma le tou vaitausaga—18 i le 30 mo le tele o vaega—o se taimi i le olaga o se tagata lea e tele ai lava ina taliaina e a outou uo le talalelei pe a faailoa atu ia i latou. Matou te iloaina lena mea. O ni suesuega sa faia e le Ekalesia na ta’u maia ia i matou lena mea.
Ia amata loa ona faailoa atu! Afai e sao mea tatou te faia ma sao mea tatou te tautatala ai ma aapa atu ma le agalelei i a tatou upu ma a tatou galuega, ma pe a faapuupuuina e le Faaola lana galuega i le amiotonu, ma fetalai mai ua uma le taimi i lenei tisipenisione mulimuli ma le maoae ona afio mai ai lea i Lona mamalu, o le a Ia maua i tatou—o oe ma au ma i tatou uma—o loo faia le mea sili tatou te mafaia, o loo taumafai e ola i le talalelei, taumafai e faaleleia o tatou olaga ma la tatou Ekalesia ma o tatou malo i le ala sili tatou te mafaia. Pe a afio mai o Ia, ou te manao lava ina ia maua mai au o loo ola i le talalelei. Ou te manao ina ia faateia au a o ou i ai tonu i le galuega o le faasalalauina atu o le faatuatua ma le faia o se mea lelei. Ou te fia manao e fetalai mai le Faaola ia te au: “Jeffrey”—ona Na te silafia uma o tatou igoa—“Ou te le iloaina oe i lou tofiga ae o lou olaga, le ala o loo e taumafai e ola ai atoa ai ma tulaga faatonuina o loo e taumafai e puipuia. O loo ou vaaia le amiosao i lou loto. Ou te iloa o loo e taumafai e faaleleia ni mea e ala i le muamua ona faaleleia o oe lava ia, ona folafola atu ai lea o la’u upu ma puipuia la’u talalelei i isi i le ala aupito sili ona agaalofa e te mafaia.”
“Ou te iloa e le i manuia au taumafaiga i taimi uma,” o le a Ia fetalai manino mai ai, “i au lava agasala po o tulaga o isi, ae ou te talitonu sa e taumafai ma le faamaoni. Ou te talitonu i lou loto e te alofa faamaoni ia te au.”
Ou te manao i se mea faapena ina ia tupu i se aso e sili atu nai lo se isi lava mea ou te manao i ai i lenei olaga faaletino. Ma ou te manao i ai mo oe foi. Ou te manao i ai mo i tatou uma lava. Isaraelu, Isaraelu, o loo valaau mai le Atua—o loo valaau mai ia i tatou ina ia ola patino i le talalelei a Iesu Keriso i ni ala faatauvaa faapea ai foi ala tetele, ona aapa atu ai lea ia i latou atonu latou te le foliga pe laei pe amio foi e faapei o i tatou, ona e alu atu ai lea (i nofoaga e te mafaia) i tala atu e auauna atu ai i le nuu aupito toatele e mafai ona e uunaia.
Ina ia fesoasoani atu ia te outou e fai lena mea ou te tuu atu faatasi ai ma la’u molimau, se faamanuiaga faaaposetolo i luga o outou taitoatasi i lenei po. Ou te faamanuia ia te outou, i le mana o le perisitua ma le poloaiga ua ou mauaina, ia iloa ai e alofa le Atua ia te outou, Na te manaomia outou i lenei tisipenisione mulimuli ma le silisili i le taimi ua televavave ai mea uma ma faateleina ai mea ua faamoemoeina. Ou te faamanuia atu ia te outou i le pule faaaposetolo, ina ia taliina a outou tatalo e faia ma le amiotonu, ina ia aveesea lo outou fefe faaletagata lava ia, ina ia malolosi o outou tua ma o outou tauau ma o outou loto mo avega ua tuu ai i luga. Ou te faamanuia ia te outou a o outou taumafai ina ia faamama o outou loto, ofoina atu outou lava e fai ma ni tufugaaao i aao o le Atua mo le faatuina o Siona i nei aso e gata ai i mea uma tou te tutu ai. Ou te faamanuia ia te outou ina ia avea ma ni uo faamaoni i le tasi ma le isi atoa ai ma i latou e le o i ai i la outou li’o ia e tatau ona tatou aapa atu i ai. Ma le mea sili o na mea uma, ou te faamanuia ia te outou ina ia avea ma ni uo a le Faaola o le lalolagi, ina ia iloa patino o Ia, ma maua le talitonuga i Lana mafutaga.
Ou te alofa i le Alii o Iesu Keriso, le ana le auauna o loo ou taumafai e avea ai. Ma ou te alofa i lo tatou Tama Faalelagi, na matua popole ma foai mai ai o Ia ia i tatou. Ou te iloaina lena mea, e tusa ma lena meaalofa, o loo valaau mai le Atua ia Isaraelu i nei aso e gata ai ma ua Ia faamoemoe mai ia i tatou e tali atu i lena valaau ma avea atili e faapei o Keriso, ina ia paia atili nai lo le paia o tatou i ai i le taimi nei i lo tatou naunautaiga e ola i le talalelei ma faatu Siona. Ou te iloa foi o le a Ia aumaia ia i tatou le malosi ma le paia e avea ai ma soo moni pe afai tatou te ole atu ai. Ou te molimau atu i le paia o lenei galuega, i le alofa ma le mamalu tele o le Atua Silisili Ese, ma le Togiola e le gata a le Alii o Iesu Keriso e oo lava i sē aupito itiiti o i tatou uma. Ou te faamanuia ia te outou i lenei faamoemoe mo le fiafia ma le paia, i le po nei ma a taeao atoa ma le faavavau, i le suafa paia o Iesu Keriso, amene.
© 2012 puletaofia e le Intellectual Reserve, Inc. Ua taofia aia tatau uma. Faamaonia le Faa-Peretania: 5/12. Faamaonia le faaliliuga: 5/12. Faaliliuga o le Israel, Israel, God Is Calling. Samoan. PD50039052 890
Faaali Mau Faasino
-
1 “Outou Faifeau o Isaraelu,” Viiga, nu. 198.
-
2 “Isaraelu, Ua Valaau Mai le Atua,” Viiga, nu. 6.
-
3 Tagai i le Aperaamo 2:3.
-
4 Tagai i le Esoto 1:7–14.
-
5 “Isaraelu, Ua Valaau Mai le Atua,” Viiga, nu. 6.
-
6 Tagai i le 1 Nifae 2:2.
-
7 Tagai i le 1 Nifae 18:22–24.
-
8 Tagai i le Eteru 6:5–13.
-
9 Tagai i le Perry Miller, Errand into the Wilderness (1984), 2–3.
-
10 “O Mai, Outou o le Au Paia,” Viiga, nu. 17.
-
11 Brigham Young, sii mai i le James S. Brown, Life of a Pioneer (1971), 121.
-
12 Isaac Freestone, aafiaga na faasoa mai e le tusitala ia 5 Me, 2012.
-
13 Mosaea 18:9.
-
14 Luka 23:34.
-
15 Ioane 7:24.
-
16 George MacDonald, The Unspoken Sermons (2011), 264.
-
17 Mataio 7:6.
-
18 Tagai i le Dallin H. Oaks, “‘Judge Not’ and Judging,” Ensign, Aok. 1999, 6–13.
-
-
20 Quentin L. Cook, “Let There Be Light!” Ensign ma le Liahona, Nov. 2010, 28–29.


text:
apeluopelu on Family Tree Circles
view: full | list
Journals and Posts
Apelu Maiava Opelu..>>> The Matais Name of Maiava from the Mulipola Family....Siutu Sala'ilua Savaii Samoa..
O le Gafa lea masalo o 1600 Na usu Tuifeai ia Ualegalu, fg o Moamoaniua(teine) Usuia Moamoaniua e Tilafaiga, fg oSeali'itu na usu ia Punalefati, fg o Toile'i'ite. Na usu lea o Toile'i'ite ia Palemafuta, fg o le ((teine)1 Mativamativaoletalofa 2 Tuvaotomata, 3 Feagaiupolumamanono, 4 La'auleutoimaene.
Usu Leapaisamoa ia Malielali,fg o (tama) 1 Mafua, 2 Ti'otala, 3 (teine) Laupulouolefiti, usu Mafua ia Tuvaotomata, fg o Talouli na usu lea o Talouli i le afafine o Fa'asavalu Tuvaoitai, fg o 1 Su'a, 2 Tagaloasa, 3 (teine) Sipi'itatau.
Na usu ane Lealaitafea Filipe i le afafine o Tuifalefa, fg o 1 Alaisea ia Ali'itasi, fg o 1 (tama) Sefagaia 2 (tama) Gafo 3 (tama) Su'a 4(tama) Taufa'ase'e, 5 (teine) Lagise.
Na usu lea o Su'a i le afafine o Saulaulu o Gagaimalae o Toleka, fg o 1 Sugia, 2(teine) Pulou.
Na usu lea o Maiava i le afafine o Faaea o Iliganoa i Gagaimalae fgg o 1 Toelau 2 Siatunuu, 3 Sefine, 4 (tama) o Makaio....
Toe usu Seia Taualai le afafine o Leaupepe o Fualalo, fg o 1 Mulipola Pelesi, 2 (teine) Pipi'imale'ele'ele, 3 Aliitasi, 4 Leatalatala.
Na usu ane lea o Ufisese'e ia Malalatele le afafine o Pula i Saleimoa, fg o 1(tama) Vaopa'u o Vaopa'u lea na tau ia Leavalasi le alo o Asiata i Satupaitea, fg o 1 Siovaiata, 2 Esekielu. O Esekielu lea na toe tau i le alo o Leaupepe o Fuatino, fg o 1 (tama) Ufi, 2 Tamilo, 3 Taualai, 4 Malu.
*** Usu Mulipola Pelesi i le tamaitai Taga, fg o 1(tama) TOFU PELESI MULIPOLA, Ona usu lea o Tofu Mulipola i le Teine Papapuleia , fg 1(teine)Pipi'imale'ele'ele 2(tama) Lolovai usuga lona lua>> Toe usu lea o Tofu i le afafine o Leiataua Taua o Salagi i Falealili, fg o1(teine) Sulesa, 2 Afatasi, usuga lona tolu>> toe usu lea o Tofu i le afafine o Palelei i Fagaloa , fg 1 Toloumu, 2 Aipolo, 3 Talatofi, 4 Mae'evale, usuga lona fa>>> toe usu leao Tofu Mulipola ia Tutu'i o LE afafine o Salesa Seiuli o Falelima fg 1(tama) Lolomataiama 2(teine) Pipi'imale'ele'ele.
O PIPI'IMALE'ELLE'ELE LE TUAFAFINE O MULIPOLA PELESI LE TAMA O TOFU ... NA USU IA E LE PALAGI O SCANLAN FG MAUA AI MILOVALE.... ONA NONOFO LEA O MILOVALE MA HO CHING FG MAUA AI LEA O 1 MALIA, 2 TASELE, 3 SAM, 4 SALE, 5 TOM.
- Displaying 1-1 of 1 Journals
- PAGE:
- 1
- of1
-


text:
LESONA 7
E Faapeʻī a Matou Sauniga?
I sauniga a uluaʻi Kerisiano, sa usuina ai pese, fai tatalo, faitau ma iloilo mau o le Tusi Paia, e aunoa ma ni tū masani faalotu. (1 Korinito 14:26) E te faatalitalia la se mea e talitutusa faapena i a matou sauniga.
O faatonuga e faavae mai i le Tusi Paia ma e aogā. I faaiʻuga o vaiaso, e feiloaʻi ai faapotopotoga taʻitasi e faalogologo i se lauga faale-Tusi Paia e 30 minute, e iloa ai pe faapefea ona fesootaʻi le Tusi Paia i o matou olaga ma le taimi o loo tatou ola ai. E faalaeiauina i matou uma ia mulimuli i a matou Tusi Paia a o faagasolo le lauga. Pe a māeʻa le lauga, e tasi le itula e faaalu mo le Suʻesuʻega o le “Olomatamata,” lea e valaaulia ai sui uma o le faapotopotoga e fai se sao a o talanoaina le mataupu mai le lomiga o Le Olomatamata mo suʻesuʻega. E fesoasoani lenei talanoaga iā i matou ina ia faatatauina i o matou olaga le taʻitaʻiga mai i le Tusi Paia. O loo suʻesuʻeina foʻi le mataupu lava lea e tasi i le silia i le 110,000 isi faapotopotoga i le lalolagi aoao.
E fesoasoani iā i matou e faaleleia ai o matou tomai e aʻoaʻo atu. E iai foʻi le sauniga amata o le vaiaso e tolu ona vaega e taʻua o La Tatou Faiva ma le Olaga Faa-Kerisiano, lea e faavae mai i mataupu mai i La Tatou Faiva ma le Olaga Faa-Kerisiano—Polokalame mo le Sauniga, lea e maua i masina taʻitasi. O le vaega muamua o lenei sauniga e taʻua o le, ʻOa Tautele Mai i le Afioga a le Atua, e fesoasoani iā i matou ina ia faamasani ai i se vaega o le faitauga Tusi Paia ua māeʻa ona faitauina e le faapotopotoga. O le isi vaega o le sauniga e taʻua o le Toleniga mo le Faiva i le Fanua, e aofia ai faataʻitaʻiga i le auala e faaaogā ai le Tusi Paia e faia ai talanoaga ma isi. E aumai e se faiaʻoga faufautua ni fautuaga, ina ia faaleleia atili ai o matou tomai o le faitau ma le tautala. (1 Timoteo 4:13) O le vaega mulimuli o le sauniga e taʻua o le, Auala e Ola ai o se Kerisiano, e iloiloina ai faatatauga aogā o mataupu silisili o le Tusi Paia i le olaga i aso fai soo. E aofia ai i lenei vaega se talanoaga e faafesili ma tali, lea e faalolotoina ai lo tatou malamalama i le Tusi Paia.
Pe a e auai i a matou sauniga, e mautinoa o le a e maofa i le maualuga o le tulaga tauaʻoaʻoga faale-Tusi Paia o le a e mauaina.
O le ā e te faatalitalia o le a e faalogologo i ai i sauniga a Molimau a Ieova?
O lē fea o a matou sauniga faale-vaiaso o sosoo mai e te fia auai ai?
Faitau Atili
O ā Mea o Loo Faia i se Maota mo Sauniga?
Asiasi atu i ai mo lou silafia.


text:
Malo le soifua, uso e ma tuafafine. Ou te matua faafetai ae matua lotomaulalo foi i le tuuina mai o lenei tofiga faapitoa e le Au Peresitene Sili ou te lauga atu ai ia te outou i le po nei. Ina ia amata, ou te manao ia outou iloa sa le’i maanuminumi o’u [foliga], sa uliuli pato’i le lauulu, ma malaulau e pei foi o outou—o se vaega o le mea ua ta’ua i tusitusiga paia o “tupulaga faia’e.” Ou te le mautinoa po o le a le faafeagai sao o le faia’e—atonu o le “magoto” po o le “fai ifo”—ae po o le a lava, ua faamatala ai le tulaga o le olaga ua ou i ai nei, ma e faalelogomalie tele ia te au!
E ui ina ou talanoa atu mai se faletapuai matagofie e lata i le Malumalu o Sacramento Kalefonia, ae e mafai ona ou vaai faalemafaufau i le fia sefulu o afe o outou—toeitiiti 40 gagana eseese e tautatala ai—o e ua faapotopoto i le salafa o le lalolagi. Ua faamanuiaina au e asiasi i le tele o outou atunuu, e faalogo o outou tautatala ma tuuina mai molimau i a outou lava gagana moni, ma molimauina moni lo outou faatuatua ma le tuuto i le Alii. Ou te alofa ma faamalo atu ia te outou mo lo outou amiotonu. Ua ou iloa o le olaga i le taimi nei e luitauina, ma ua ou iloa e i ai nisi o taimi tatou te sese ai ma e manaomia ai ona salamo. Ae ou te faafetai atu ma le lotofaamaoni ia te outou mo le saili e tumau mausali i lo outou faatuatua ia Keriso ma Lana talalelei toefuataiina. O ou moomooga moni ia faamanuiaina au ia ou talanoa atu e ala i le mana o le Agaga Paia ma faapea ai ona ou saofaga i le faateleina o lo outou faatuatua.
Nofoaga Paia
E i ai nofoaga i lenei lalolagi ua paia ona o mea sa tutupu ai iina. E tusa ai ma le Feagaiga Tuai, o se tasi o ia nofoaga o Sinai, Orepa, po o “le mauga o le Atua” (Esoto 3:1, 12; 34:2); tagai foi i le Esoto 3:12; 34:2), lea sa faaali mai ai le Alii ia Mose i le afi mumu i le laau talatala. A o agai atu Mose i le laau talatala, sa fetalai atu le Alii ia te ia, “Aua e te faalatalata mai iinei: ina to ese ia ou seevae i ou vae, aua ua sa lava le eleele o loo e tu ai nei” (Esoto 3:5).
Sa i ai se taimi sa faamanuiaina ai i matou ma lo’u aiga e nonofo i se nofoaga paia. I le 1993—i le fa o tausaga talu ona maea le valaauina o au o se Fitugafulu—sa faatonuina ai i matou e auauna atu mo le lua tausaga i le Misiona a le Ekalesia i Niu Ioka Rochester. O le misiona lena e aofia ai le aai o Palamaira (lea sa nonofo ai Iosefa Samita ma lona aiga i le tele o le taimi o le vaitau o le 1820) ma Faiete (lea sa faavaeina ai le Ekalesia ia Aperila 1830). E tusa ma le 110 maila i saute o Palamaira i le setete o Penisilevania, e i ai le nofoaga o Haremoni (lea sa fetaui ai Iosefa Samita ma Ema Hale ma lea sa la nonofo ai o se ulugalii faatoa faaipoipo a o faaliliuina ai se vaega tele o le Tusi a Mamona i le faaiuga o le vaitau o le 1820). O le eria atoa lenei e ta’u o le “Afuaga o le Toefuataiga,” ona o i lea sa fanau ae ai le Ekalesia. O se laueleele mataina e tumu i mauga folasi; ma vaomatua, vaituloto ma auvai manino; ma tagata agalelei ma fiafia. O se nofoaga foi e paia ona o mea sa tutupu ai iina.
O Le Vao Paia
I se vaomatua o beeches, garava, meipo, ma isi laau uumi, e tusa ma le tasi le kuata maila i sisifo o le fale o le aiga o Iosefa ma Lusi Maki Samita e lata i Palamaira, sa vaai ai i se faaaliga le taulealea e 14 tausaga o Iosefa Samita i le Atua le Tama ma Lona Alo o Iesu Keriso, i le tautotogo o le 1820. O lenei faaaliga paia, o le tali i le tatalo a Iosefa i le fia iloa o le mea moni e uiga i mea tau lotu ma le ala e mafai ona maua ai le faamagaloga o ana agasala, na amata ai le Toefuataiga o le talalelei i lenei tisipenisione mulimuli. Na avea ai foi lena togavao o se nofoaga paia i le talafaasolopito o la tatou Ekalesia—o se nofoaga tatou te faamamaluina i le igoa o le: “Vao Paia.”
A o avea au ma se peresitene o le misiona, sa matou fiafia ai ma lo’u aiga i lena vao o laau ma lagona ai le paia. Sa masani ona matou o i ai. O masina taitasi e taunuu mai ai faifeautalai fou ma i latou o le a toe foi pe a mae’a a latou misiona, matou te aveina i latou iina. O la matou masani, matou te faatasitasi i le faitotoa o le togavao, ma a maea ona usu le viiga lea na tatou amata ai ananei,—“O Le Tatalo Muamua a Iosefa Samita” 1—matou te valaaulia ia alii ma tamaitai faifeautalai e o e sue se nofoaga paganoa i le vao e mafai ona latou talanoa ai ma le Atua i le tatalo ma fai ma lipoti atu ia te Ia e uiga i mea na ausia e le tagata lava ia. O nei asiasiga i le Vao Paia sa avea ma e tumau pea ona avea o ni aafiaga taua mo i latou uma o e sa faamanuiaina ia maua.
Ae peitai, ou te iloa, e na o se vaega toaitiiti o outou o le a mafai ona asiasi atu i le Vao Paia. Ona o lenei mafuaaga, i lenei tautotogo o le 2012—i le 192 o tausaga talu ona mavae le Uluai Faaaliga i a Iosefa Samita—ou te manao ia faapei o loo tatou o i le Vao Paia. Tatou tutu ai iina, a o ou faasoa atu nisi o vaaiga o le vao, ma le mafuaaga o lo’u faamemelo i lena nofoaga paia, ma lesona taua o le olaga e mafai ona aoao mai e se tagata iina.
Ou te faafetai ia Uso Robert Parrott, o lē e pulea le vaomatua ma le siosiomaga, sa faafaigaluegaina e le Ekalesia, ma e nofo i Palamaira, mo le ta’uina mai ia te a’u o nisi o vaaiga manino i le Vao Paia lea o le a ou faasoa atu. E ui e le’i avea o ia ma se tasi o la tatou ekalesia, ae e faaaloalo tele ia Uso Parrott i le Vao Paia ma na te tausia faalelei ma le faapelepele.
Tala Faatusipaia e Aofia ai Laau
A ou savali ma le faaaloalo i le Vao Paia pe saofai foi ma mafaufau i luga o nofoa uumi o loo i ai, e masani ona ou tomanatu i le tele o tala faatusipaia e aofia ai laau, lala, aa, fatu, fua, ma le vaomatua. E le taumateina na maua e Atamu ma Eva, o tatou uluai matua, le lesona muamua i le tausiga o laau. Ua faasoa mai e le perofeta o Iakopo, i le siiina mai o aoaoga a Senosa i le Tusi a Mamona, se faataoto po o le tala e faigata ona malamalama i ai i laau olive toto ma olive vao, a o ia aoao mai e uiga i le faataapeapeina ma le faapotopotoina o Isaraelu (tagai i le Iakopo 5). O ai se tasi o i tatou, e le’i faitaua, toe faitaua, ma mafaufau ma le agaga tatalo i le fatu o le faatuatua lea o loo valaaulia i tatou e Alema e toto, lea a tausia ma le onosai ma faafailele faalelei o le a avea ma “se laau e puna ae i le ola tumau faavavau”? (Alema 32:41; tagai i le fuaiupu 27--43)
E faapena foi la le Vao Paia. O se tagata e matauina ma le totoa le natura—ae maise pe a o faatasi ma se tagata e suesueina le siosiomaga e i ai tomai e pei o Uso Robert Parrott—e mafai ona aoaoina ni lesona taua mai taualumaga efaasino i meaola ma o latou siosiomaga lea e i ai iina. Ou te fia faasoa puupuu atu ni nai lesona se fa ia te outou:
Lesona o le Olaga mai le Vao Paia
Lesona numera- 1: O laau o taimi uma lava e tutupu ma ola agai i le susulu o le la [malamalama].
O le tasi o mea moni matagofie ia matauina i le Vao Paia, o laau o loo ola i le matāvao o le uluai togavao, faapea ma laau o loo tutu i le tele o auala savali i totonu. E tutupu agai i fafo ina ia aloese mai le maluia i uluulu o laau e i luga ae o i latou, ma tutupu i luga ia maua ai le tele o le susulu o le la e mafai ona maua. O o latou ogalaau ma lala pipio ua gata le tutupu e faatusatusa atu i laau tuaoi o loo ola toetoe lava a sasa’o lelei. O laau, e pei lava o le tele o mea ola uma, e manaomia le la ina ia ola ma manuia ai. Latou te faia mea uma latou te mafaia e mitiia ai le susulu o le la e fesoasoani ai i le gaosiga o meaai a le laau—o le faagasologa lea e faaliliu ai le malosiaga mai le la i le malosiaga tau vailaau, po o le “malosiaga” e faaaogaina e toetoe lava o mea ola uma.
Ou te mautinoa ua uma ona iloa e o outou mafaufau talavou ma atamamai le mea ua avatu i ai e lenei faatusatusaga mai le Vao Paia i tatou! O le malamalama o se mea e sili atu foi le taua i le itu faaleagaga nai lo le natura. E mafua ona o le malamalama e alagatatau mo lo tatou tuputupu ae faaleagaga ma le iloaina o o tatou gafatia atoa i le avea ai o ni atalii ma ni afafine o le Atua.
O le pogisa o le faafeagai o le malamalama ma e faatusa i malosiaga o le lalolagi lea e taumafai e vavae ese i tatou mai le Atua ma ia faalavefau i Lana fuafuaga paia mo o tatou olaga. E masani lava o le po, po o nofoaga pogisa e faaaoga ai e au a le tiapolo a latou faatosinaga e sili ona malolosi. I le matutua ua i ai o outou olaga, o le solia o le tulafono o le ola mama, o faatinoga o le gaoi, taaloga faitupe, soli o le Upu o le Poto, ma isi amioga ua faasaina e lo tatou Tama Faalelagi e masani lava ona faia faalilolilo i le pogisa. E tusa pe tatou te filifili e fai mea sese i le matilatila o le ao—mo se faataitaiga, o le kopi i se suega, kopi i le tusiga o pepa o meaaoga, faitatala faalealofa e uiga i se tasi, faaaogaina o upu masoa ma le mataga, po o le pepelo—e leai se isi mea ae ua na o lagona pogisa.
O le mea e lelei ai, o le Agaga o Keriso “na te tuuina mai le malamalama i tagata taitoatasi e sau i le lalolagi; ma o le Agaga e faamalamalamaina tagata taitoatasi i le lalolagi atoa, o e e faalogo i le siufofoga o le Agaga.
“Ma o tagata uma taitoatasi o e e faalogo i le siufofoga o le Agaga, e o mai i le Atua, le Tama lava” (MF&F 84:46--47).
O lenei fuaitau mai le Mataupu Faavae ma Feagaiga ua faamatalaina matagofie ai le agai atu i luga o le tagata, le natura masani ua tuuina mai e le Atua lea tatou te mauaina uma—pe afai tatou te le taomiaina—e agai atu ai i le malamalama ma o le faia o lea mea, e agai atu ai i le Atua ma Lona Alo ma avea atili ai e pei o i Laua. Na fetalai Keriso e uiga ia te Ia lava, “O a’u nei o le malamalama o le lalolagi: o lē mulimuli mai ia te au, e le savali o ia i le pouliuli, a e ia te ia le malamalama o le ola” (Ioane 8:12).
I le malamalama i se mau, e tele ni mea e te iloa e uiga i se upu e ala i isi upu e masani ona le mamao ane ai. I au suesuega o tusitusiga paia, matau pe faafia ona maua ia upu malamalama, Agaga, upumoni, ma Iesu Keriso e felata’i lava. E toeitiiti lava a tutusa, ma latou te faalatalata uma ai i tatou i luga i se olaga e sili atu ona paia.
Ou te uunaia outou ma lo’u loto atoa ia [outou] aloese mai le pogisa o le agasala i ona ituaiga amioleaga uma ae ia faatumuina o outou olaga i le Agaga, upumoni, ma le malamalama o lo tatou Faaola, o Iesu Keriso. E mafai ona outou faia lenei mea i le sailia o ni uo tauagafau, musika ma faatufugaga musuia, poto mai tusi e sili ona lelei (ae maise lava o tusitusiga paia), taimi o tatalo faamaoni, taimi paganoa i mea o le natura, talanoaga ma gaoioiga lelei, ma se olaga e faaogatotonu ia Keriso ma Ana aoaoga o le alofa ma le auauna atu. Ia manatua pea, ma faapitoa o le sailia o se soa e faavavau, na fetalai mai ai le Alii e faapea “o le upu moni e fusia le upu moni; o le amiomama e fiafia i le amiomama; o le malamalama e pipii i le malamalama” (MF&F 88:40). O lenei mataupu faavae—o le lelei e tosina i le lelei—e tuuina mai ai le faamoemoe e faapea, afai tatou te ola i se olaga i le malamalama o le talalelei, o le a iu lava ina tatou maua se soa e uia se ala tutusa o le amiotonu. Ou te iloa o le tele lava o lo tatou taumafai e faatumu o tatou lava olaga i le malamalama, o le laitiiti foi lea o le avanoa mo le pogisa ae o le latalata foi lea o le a iu ina tatou avea ai faapei o Keriso, le Malamalama o le Lalolagi.
Ona o le faamanuiaga faapitoa ua a a’u i lenei afiafi, o le talanoa atu lea ia te outou o le autalavou sili ona lelei o le Au Paia o Aso e Gata Ai, ua ou manao ai e tuu atu se leo o le lapataiga ae o se leo foi o le faamalosiauga ma le faamoemoe e uiga i le pogisa lea o le a mautinoa lava le osofaia ai o lou olaga pe afai e te aafia i ponokalafi. O le faaaogaina o mea faaponokalafi i soo se auala e tiga ai le Atua ma soli ai Lana poloaiga o le aua le mulilua “pe e te faia soo se mea faapena” (MF&F 59:6). O le faaaogaina o ponokalafi e toetoe lava o taimi uma e oo atu ai i isi soliga o le tulafono o le ola mama. O le vaai faafia i mea faaponokalafi ma le auai i ituaiga o agasala o feusuaiga lea e masani lava ona sosoo mai ai, e mafai ona fatuina ai se vaisu e ao lava ona tagofia ma taulimaina i le faaeteetega lava lea e tasi e pei ona tuuina atu i vaisu o alakaholo po o fualaau faasaina.
Afai ua pisia i ponokalafi lou olaga, ma o se faafitauli faifai pea ua tupu soo, ou te aioi atu ia te oe ia saili le fesoasoani faale-ekalesia ma faapolofesa. Faamolemole ia outou iloa, o se vaisu o ponokalafi e le na o “sina tamai faafitauli” lea e mafai ona e foia faalilolilo i le tatalo, suesueina o tusitusiga paia, ma le faateleina o le amio pulea.
Ona o le vaisu o ponokalafi e mafai ona faaitiitia ai lou naunautaiga malosi e filifili le lelei nai lo le leaga, o le a e manaomia ai le agamalu ma le lotomaulalo e taliaina ai le Togiola a Iesu Keriso ma faamanuiaina ai i le mana gafatia o le Togiola. O le uiga o lenei mea i se faaupuga moni, o le, afai e te faaaogaina a oe lava taumafaiga e sili ona lelei—lea e aofia ai le uia o se faagasologa o le salamo faatasi ai ma le fesoasoani a lou epikopo po o le peresitene o le paranesi ina ia maua le faamagaloga o agasala ma le uia o se faagasologa o le toe faaleleia e aofia ai fautuaga faapolofesa ma atonu foi ma ni vaega lagolago ina ia foia ai lau vaisu—o le mana gafatia o le Togiola (lea e faamatalaina e le Lomifefiloi o le Tusi Paia o se fesoasoani po o se malosiaga faalelagi2), o le a fesoasoani ia te oe e foia ai le malosi o se vaisu o ponokalafi ma i le aluga o taimi, ia malolo ai mai ona taunuuga matautia. E ala i le mana o le Togiola, e maua ai le faamagaloga o agasala ma le toe faaleleia mai vaisu ma o ni mea matagofie uma ia.
Faamolemole, ia tetee atu i le pogisa, ma e pei foi o laau, ia saili e le aunoa ia ola agai atu i le malamalama.
Lesona numera 2: E manaomia e laau mea faafeagai ina ia ausia ai le fuataga na foafoa ai.
O ni manatu faaalia eseese e uiga i le puleaina o le vaomatua na sosoo mai ai i le aluga o tausaga i le vaavaaiga o le Vao Paia. Sa i ai se taimi sa filifilia ai se fasi laueleele faataitai, ma faagaoioia ai se faiga sa ta’ua o le “faavalavala le ola [o laau]”. Sa faapenei lona faiga: Sa faailoa e i latou e vaaia le vaomatua ia laau iti na latou manatu sa sili ona lapopoa ma malolosi i le fasi laueleele faataitai, ona latou tatuuina lea ma tetele ia laau e faaleola lelei ma pupuvao sa fealumi faatasi ai. O le talitonuga sa i ai e faapea, o le aveeseina o le tele o le tauvaga mo le suavai, susulu o le la, ma meaai mai le eleele, o laau na filifilia o le a “saoloto” e ola ma tutupu i ni auala sili ona maoae.
Ina ua mavae ni nai tausaga sa manino mai e ese le mea na tupu. O le taimi lava e saoloto ai mai le tauvaga, o laau filifilia ua amata ona le popole. Nai lo le tutupu i luga i le malamalama, e tuai lava lo latou tutupu agai i luga, e tulioso mai lala maualalo o le a i’u ina leai se aoga pe a maluia, ma oo ai ina lapopoa. Ae o le taimi lea, o laau sa aveeseina e toe tatupu ae o ni pupulaau e tele ni ogalaau ia o le a le avea ma ni laau e ola lelei ae faaauau pea ona faaaogaina le vai ma niutereni. O nei laau pei o ni pupulaau e faaauau ona fealumi ma laau filifilia, ae e le o se auala o le a aumaia ai se ola lelei i se tasi o nei laau. O le taunuuga, e leai se laau o le fasi laueleele faataitai e faatusalia le tetelē po o le malolosi i laau na tuu e ola i le faiga masani ma na tatau ona tauva ma manumalo i mea faafeagai ina ia ola ma manuia ai.
E pei ona outou iloa, o le tasi o aoaoga faavae autu o le Tusi a Mamona o le, e ao ona i ai le faafeagai o mea uma. O se lalolagi e i ai mea faafeagai e tuuina mai ai ni filifiliga i le va o le lelei ma le leaga, ina ia mafai ona faagaoioi ai le faitalia. Ae peitai, e tutusa lava foi le taua, o le mataupu faavae e faapea, e ao lava ona i ai le faafeagai ina ia tupu ai le tuputupu ae faaleagaga—po o le, e pei ona ta’ua e tamā Liae, mo le “paia” ina ia i ai (2 Nifae 2:11). Ou te fia faamamafa atu o le malamalama i lenei mataupu faavae—e faapea o le tuputupu ae faaleagaga e manaomia ai mea faafeagai ma faigata—ma o le taliaina foi o lenei mataupu faavae i lo outou matutua [i le taimi nei] o se vaega taua lea i le taliaina ma le fiafia i le olaga. E taua foi i aafiaga o le tuputupu ae ma le atiina ae patino faaletagata lava ia.
E i ai se taimi, o le a tatou oo uma ai i mea faafeagai ma faigata. O nisi o le a oo mai ona o se taunuuga o le i ai iinei i le olaga faitino i se lalolagi agasala. O le vaega masani o tagata ola uma. O na ituaiga faafeagai e tele ni ona tulaga. E ono aofia ai malosiaga o le natura. E ono aofia ai gasegase ma faama’i. (E foliga mai ou te maua lava i le fulū e tusa pe ua uma ona fai o’u tui e puipui mai ai!) E ono oo mai i tulaga o faaosoosoga. Mo nisi o lona uiga o faanaunauga e le taulau. (E fia oo lava lo’u umi i le 6 futu 5 inisi, ae ua ou aoaoina ia ou fiafia i le 5 futu 9 inisi sa tuuina mai ia te a’u—ma le masani o le tuutuu i lalo o le pulelaa i soo se taimi e fai ai sa’u lauga.) E ono oo mai i le tulaga o le tuua toatasi, po o le le atoatoa ma faaletonu faaletino pe faalemafaufau—e toetoe lava a leai se mutaaga o le lisi o malosiaga faafeagai, e faapena foi i faamanuiaga. Ou te mafanafana tele i fetalaiga a le Alii ia Iosefa Samita i le Falepuipui o Liperate i se taimi sa toetoe lava a le mafai ai e Iosefa ona tauaveina ana avega: “Ia e iloa, lo’u atalii e, o nei mea uma e te maua ai le poto masani, ma o le a avea mo ou lelei” (MF&F 122:7).
O nisi taimi e oo mai ai mea faafeagai ma faigata ona o a tatou lava filifiliga e le taialaina. O le le lelei o le ola maloloina po o se manuaga e ono tulai mai i se olaga soonafai, o le ita ma le faanoanoa lea e oo mai mai le solia o tulafono a le Atua, o le faanoanoa lea tatou te lagonaina mulimuli ane pe a tatou le faaaogaina le taimi ma taleni ua tuuina mai ia i tatou—o mea uma e faalagolago i a tatou lava amioga. O se agaga faafetai tele e tatau ona avatu i lo tatou Faaola, e ana le Togiola lea ua saunia ai se ala mo i tatou e faaleleia ai mea uma ua masofasofa.
Ua ou matauina a tatou feagai ma mea faafeagai e masani ona tatou fesili “aisea”—Aisea ua tupu ai ia te au? Aisea ua tupu ai i lenei taimi? Aisea ua tupu ai lenei mea?—i le taimi e tatau ai ona fesili “o le a” le mea e sili atu ona taua. Sa i ai se taimi sa ou auina atu ai se tusi faamafanafana i se ulugalii sa pagatia ona ua tigaina le tamaloa i se gasegase na leai se fofo. O la laua tali sa lotomaualalo: sa laua faitauina faamanuiaga na tuuina mai e le Atua ia i laua i le tele o tausaga o le la mafutaga, ona la mafaufau ai lea ma le faatuatua pe “o le a” le mea sa taumafai le Atua e aoao mai ia i laua i lenei aoaoga faaiu.
E i ai laau i le Vao Paia e ta’u e Uso Parrott o “laau o uiga faaalia.”O laau nei ua faaalia o le faafeagai e mafai ona aoga mo lo tatou manuia ma i lo tatou tulaga aupito maualuga e masani lava ona tele ni mea e tatau ona maua mai ai. O nei laau na tatau ona tali atu ma masani i, ma o nisi taimi e toe manuia mai ituaiga eseese o mea faafeagai po o faigata—le emo o se uila, o se savili malosi oso faafuasei, o se faaputuga mamafa o le kiona po o le aisa, o le solivale ma le faatautala o tagata faatamala, ma o nisi foi taimi o le osofaiga a se laau tuaoi! Mai nei tulaga le manuia ua tutupu mai ai nisi o laau o le togavao e sili ona malolosi ma sili ona mananaia i le vaai. O mea atonu latou te le maua i le matagofie o le tutupu faasasao, ua sili mamao atu ai le mausali ma le moomia.
Mai o’u lava aafiaga o le olaga e mafai ona ou molimau atu o mea faafeagai, faafitauli, ma faigata e fua mai ai uiga lelei ma le tuputupu ae. O nisi o aafiaga e sili ona luitauina ma faigata o lo’u olaga—o lagona o le faatauvaa ma manatu o le tagata ia te ia lava i le taimi o le avea ai o au ma se tagata matua, o la’u misiona i Siamani a o ou talavou, ma le aoaoina o le gagana Siamani, o le mauaina o se tikeri faaloia ma le pasia o le suega i le laulau o loia, o a’u taumafaiga ia avea ma se tane ma se tamā ma ia tuuina atu mea e manaomia faaleagaga ma faaletino mo lo matou aiga o se fanau e toavalu, o le maliliu o o’u matua ma isi o e pele, e oo lava i le natura faalauaitele ma masani ona pisi o la’u auaunaga o se Pulega Aoao (e aofia ai le saunia ma le tuuina atu o lenei tautalaga ia te outou i lenei afiafi)—o nei mea uma ma isi mea e tele, e ui ina luitauina ma faigata, ae ua ou maua ai le poto masani ma sa mo lo’u lava lelei!
Ou te iloa e le o se mea faigofie le ta’u atu ia te outou tagata talavou e faapea, e aoga mo oe sina tiga itiiti, ae o le mea moni lava e aoga. Afai o le a tatou le mauaina “uma mea o loo [i le] Tama” (MF&F 84:38), o le a le tupu pe a le tuuina atu uma i ai mea ua tatou maua. E finagalo lo tatou Tama Faalelagi i atalii ma afafine tautupu e pei ona aoao mai e Liae, e na o faigata ma tofotofoga e mafai ona oo mai ai le paia. O tagata, e pei foi o laau, e manaomia mea faafeagai e ausia ai le fuataga o lo latou foafoaga.
Lesona numera 3: O laau e sili atu le totō i vaomatua, ae le o le ola toatasi.
A e mafaufau i ai, i le natura, o se mea e matua ese lava le vaaia o se laau e tūtū na o ia. Toetoe o taimi uma e faaputuputu ai i togalaau, ma i le aluga o taimi, e avea ai togalaau ma ni vaomatua. Ae peitai, o le Vao Paia, e sili atu nai lo na o se vaega o laau. O se siosiomaga maaleale e aofia ai le tele o ituaiga o laauiti ma meaola. E i ai se fesootaiga manino i ituaiga eseese uma o fugalaau e tutupu a’e lava latou ia, pupuvao, pupulaau, laau, pulouaitu, limu, manufelelei, isumu, lapiti, oti, ma isi lava foafoaga o i ai iina. O nei vaega e galulue faatasi ma faalagolago le tasi i le isi mo meaai, mea e nonofo ai, ma se siosiomaga e galulue faatasi ma fegalegaleai ai lea latou te mafai ai uma ona oo i le taamilosaga o o latou olaga.
O le fuafuaga a le Atua mo o tatou olaga ua matauina ai foi se fesootaiga ma se fegalegaleaiga faapena mo i tatou. E tatau ona tatou galulue faatasi mo o tatou faaolataga, ae le o le fai toatasi. Ua fausia e le Ekalesia ia faletapuai, ae le o ni lua o paa. Ua faatonuina i tatou e auai i se uarota po o se paranesi patino—ae le o le ilo ma filifili a tatou aulotu e pei o nisi o tapuaiga. O lenei aiaiga faavae atamai e manaomia ai lo tatou aoao e galulue faatasi ma le tasi ma le isi ma ia tali atu i lo tatou epikopo po o le peresitene o le paranesi mo a tatou amioga, ae le o le momo’e e lafi pe a tulai mai faafitauli! Ua poloaiina i tatou ia alolofa atu i o tatou tuaoi (lea e aofia ai tagata o o tatou aiga), ma o le aoao e alofa atu ia i latou e sili ona latalata mai ia i tatou e masani ona sili atu le faigata nai lo le alofa mamao atu i le “lalolagi atoa.” Mai le amataga o le Toefuataiga, o le poloaiga lava mo le Au Paia ia “o mai i Siona” ma ia faapotopoto i eria lea e mafai ai ona tatou ola fiafia ma lagolago faatasi ai e le tasi le isi e ala i le faamamaluina o a tatou feagaiga o le papatisoga “ina ia tauave avega a le tasi … e faanoanoa faatasi ma e e faanoanoa … ma faamafanafana atu ia te i latou o e e manaomia le faamafanafanaga” (Mosaea 18:8–9). I le avea ai ma fanau a le Atua, tatou te le toe manuia na o i tatou e pei o se laau e tūtū na o ia. O laau malolosi e manaomia se siosiomaga; o tagata malolosi e manaomia e le tasi le isi.
O le mea e faafetai ai, o i tatou uma lava tatou te faamemelo mo fegalegaleaiga, mo mafutaga, mo uo faatuatuaina. I le avea ai ma nisi o le aiga e faavavau o le Atua, tatou te momoo uma mo le faamalieina ma le saogalemu lea e tuuina mai e mafutaga vavalalata ma tumau. O le a e iloa o le fatuina o mafutaga faapena e alu ai le taimi, taumafaiga, ma se alofa faateleina. E pei ona ta’u mai e Mamona, “o le alofa mama … e le sailia e ia ana lava mea” (Moronae 7:45)—e le o ana lava fuafuaga; e le o ana lava mea e fiafia i ai; ma e mautinoa lava e le o ana lava mea e malie i ai. E ui o le Initoneti ma upega o agafesootai e le masalomia lava le aumaia ai o se ituaiga o fegalegaleaiga, ae e le suitulaga na mea i fesootaiga faamaoni, e le taofiofia, ma faafesaga’i lea e tatau ona tupu ina ia mafai ona faavaeina ai ni mafutaga moni ma tumau.
E moni o le falesu’esu’e muamua ma sili ona lelei mo le aoaoina, o le galulue faatasi ma isi o le aiga. O le aiga tatou te aoao ai lesona o le auauna atu, lē manatu faapito, faamagalo atu, ma le onosai lea e taua i le fausiaina o matufaga tumau ma isi. Ou te manatu ona o le mafuaaga lenei, o se vaega o le avea ma se [tagata] “agavaa mo le malumalu” o se tulaga manaomia ia tatou nonofo i le alofa ma le lotogatasi ma tagata o o tatou aiga.
O le mea e lelei ai, o le faatulagaina musuia o le Ekalesia ua tuuina mai ai foi avanoa ma tulaga e mafai ona tatou alualu ai i luma faaleagafesootai. Mai tausaga a o tatou laiti seia oo ina tatou matutua, tatou te auai i se uarota po o se paranesi ma i ai i tulaga e mafai ona tupu lauolaola ae ai mafutaga ma isi ma le faaagafesootai. I valaauga, fonotaga, vasega, korama, aufono, gaoioiga a le Ekalesia, ma le tele o isi avanoa mo fegalegaleaiga, tatou te atiina ae ai uiga faaalia ma tomai faaagafesootai lea e fesoasoani e saunia ai i tatou mo faatulagaga masani o le a i ai i le lagi. E faatatau i lenei faatulagaga maualuga atu, na fetalai mai ai le Alii e ala mai ia Iosefa Samita e faapea: “Ma o lea lava mafutaga ua i ai ia te i tatou iinei o le a i ai ia te i tatou iina, ae o le a na ona faatasia ma le mamalu e faavavau, o se mamalu e le o ia i tatou i le taimi nei” (MF&F 130:2).
Afai tatou te faamoemoe e olioli i fegalegaleaiga i le lagi ma lona mamalu e i ai faatasi i le olaga a sau, e tatau ona faaauau pea ona faatagata matua a tatou fegalegaleaiga faapea ma le faaleagaga a o tatou i ai iinei i le lalolagi. O tagata, e pei foi o laau, e sili atu ona tuputupu ae i vaega o tagata ae le o le ola taitoatasi na o ia.
Lesona numera 4: O laau e maua mai o latou malosiaga mai niuterene na fatufatuina e tupulaga o laau na muamua atu.
Sa i ai se vaitaimi i le vaaiga o le Vao Paia sa tonu ai ia i latou sa vaaia e tatau ona faia se teuteuga lelei o foliga o le togavao. O galuega faatino mo le autalavou ma faifeautalai sa faatulagaina i nisi o taimi e aveese laau na pauu, ma ogalaau, pupuvao, faapea foi i ogalaau ma laulaau mamago. O lenei faiga, sa le’i umi ae amata ona mouese ai le lauusiusi o le togavao. Sa tuai le tutupu o laau, laiti ni laau fou na tatupu ae, sa amata ona leai nisi o ituaiga o fugalaau ma laauiti e le tau totoina, ma sa faaitiitia le numera o meaola taaloa ma manufelelei.
Ina ua sui Uso Parrott i le vaaiga o le togavao i nai tausaga ua mavae, sa ia fautuaina ai e tuu ai pea le togavao i lona tulaga faalenatura i le mafai e gata ai. Sa tuu ai lava laau ma lalalaau na pauu e pala ai ma fafagaina ai le eleele. Sa tuu ai lava laulaau i le mea na toulu ai. Sa talosagaina tagata asiasi ia tumau i auala sa faailogaina ina ia faaitiitia ai le faalavelaveina o le togavao ma faaitiitia ai le solia o le eleele i totonu o le togavao. Sa na o ni nai tausaga lava, ae amata ona toe foi ma toe faafou e le togavao ia lava i se auala mataina. O le taimi nei ua lauolaola ma lauusiusi i se tulaga e toetoe lava a atoatoa, o ona laauiti lanulauava ma le anoano o meaola ma laauiti o le natura.
O le lesona e ao ona aoaoina mai lenei aafiaga i le puleaina o le vaomatua e pele tele i lo’u loto. Mo le fitu lenei o tausaga o avea pea ma o’u faamanuiaga le galue o se tusitalafaasolopito ma tusitalafaamaumau o le Ekalesia. O se tofiga lenei sa fatuina e le Perofeta o Iosefa Samita e tali atu ai i le faatonuga a le Alii ia te ia i le aso na faavaeina ai le Ekalesia: “Faauta, ia i ai se tala faamaumau e tausia i totonu o outou” (MF&F 21:1). Mai lena aso—na amataina i le tofia o Oliva Kaotui e fai ma uluai tusitalafaasolopito ma tusitalafaamaumau a le Ekalesia ma faaauau mai ai lava seia oo mai i le taimi nei—o tausia ai se faamaumauga matagofie o le talafaasolopito o la tatou Ekalesia. Na suitulaga Ioane Uitimera ia Oliva Kaotui, ma sa faatonuina e le Alii e tausia “se talafaasolopito o mea taua uma … o le a avea mo le lelei o le ekalesia, mo tupulaga faia’e o le a tutupu mai i luga o le laueleele o Siona” (MF&F 69:3, 8).
Aisea e taua ai le tausia o faamaumauga ma le aoina mai, faasaosaoina, ma le faasoaina atu o talafaasolopito o le Ekalesia a Iesu Keriso? Aisea e taua ai ia te oe o se vaega o le “tupulaga faia’e” ina ia magafagafa ma faamalolosia mai tupulaga ua mavae?
O le tali, ou te fautuaina e le mafai ona [tatou] ola atoatoa i le taimi nei—e sili atu foi le itiiti o le fuafua mo o tatou taunuuga i le lumanai—e aunoa ma le faavae o le taimi ua tuanai. O lenei upumoni sa tuu faamalosi mai i lo’u mafaufau i ni masina ua mavae i le feiloai ai ma se ulugalii lelei o e sa oo i se tofotofoga na sili ona ese lea o le a ou faasoaina atu ina ua la faatagaina mai. I le mavae ai o ni nai tausaga talu ona faaipoipo ma le fananau mai o nisi o le fanau, sa aafia ai le faletua i se faalavelave tuga. Sa nofo ai i le falemai mo ni nai vaiaso i se tulaga sa ia le iloaina se tagata. Ina ua te’i mai, sa mafatia o ia i le leai atoa o se mea na ia toe manatuaina! O le taunuuga sa leai sona talaaga. O le aunoa ma se mea e manatua mai lona olaga ua te’a, sa leai ai se tagata na te iloaina. Na te le’i iloa lona toalua, lana fanau, po o ona matua! A o faamatala mai e le tamaloa le tala lenei ia te a’u, sa ia faailoa mai o na masina popofou o le tuanai ai o le faalavelave, sa popole o ia ina ne’i savali solo lona toalua pe a tuu na o ia. Sa popole foi o ia ina nei le toe alofa lona toalua ia te ia. I le vaitaimi o lana aumoega, sa avea o ia ma se alii talavou umī ma tino lelei ma se ulu na tumu i lauulu. O le taimi nei, ua faamatuātagata, ua fai si lapoa, ma ua matua tau leai ni ona lauulu!
O le mea na laki ai i latou uma na aafia ai, o le mea sili, sa i ai se vaega o faamaumauga sa tausia. Sa teuina e le tamaloa ia tusi sa tusia e lona toalua a o le’i alu ma i le taimi o lana misiona. O nei mea sa maua ai le faamaoniga e moni lava sa alofa faamama’i le tasi i le isi. Sa ia tausia foi se api o talaaga sa i ai ni tusiga sa fesoasoani foi. I le aluga o ni tausaga, sa faifaimalie lava le toefuatai mai o le olaga ua mavae o le tina e ala i le faasoaina atu o lena talafaasolopito na tausia e e pele ia te ia.
O lenei mea tulaga ese ma faamomoiloto ua faaalia lelei ai le taua o le fesootaiga o le taimi ua tuanai ma le taimi lenei ma le lumanai. E fesoasoani tatou te atili talisapaia atoatoa ai le faauigaga a le Alii o le upumoni e pei ona faaalia ia Iosefa Samita: “O le upumoni o le iloa lea o mea e pei ona i ai, ma e pei ona sa i ai, ma e pei ona o le a oo mai” (MF&F 93:24). O le iloa ua tatou maua e uiga i lo tatou olaga i aso ua tuanai ona o faamaumauga sa tausia ma e uiga i lo tatou lumanai ona o tusitusiga paia ma aoaoga faaperofeta a perofeta soifua e tuuina mai ai ia i tatou le anotusi lea e mafai ai ona faaaoga o tatou faitalia i lo tatou olaga i le taimi nei. O le taunuuga, o lenei iloa e aumaia ai ia i tatou se vaaiga manino tele faaleatua ina ia tatou latalata atili atu ai i Lona gafatia ia i ai “mea uma … i luma o [Ona] fofoga” (MF&F 38:2).
I le avea ai ma tagata o le Ekalesia i le tele o atunuu, e tutusa lava le talafaasolopito o le Ekalesia anamua ua tatou maua. E taua mo i tatou uma ona iloa lelei le talafaasolopito o la tatou Ekalesia, ae maise lava o le mea o le a ou ta’ua o ona “tala faavae.” O nei tala—Uluai Faaaliga a Iosefa Samita, o le oo mai o le Tusi a Mamona, asiasiga faaagelu a Ioane le Papatiso, Peteru, Iakopo ma Ioane, Elia, Elaia, ma isi—o loo i ai upumoni autu lea e faavae ai le Toefuataiga o le talalelei.
O le mea e faanoanoa ai, i lenei tupulaga o tekinolosi lea ua anoanoa’i ai faamatalaga—o nisi o ia faamatalaga e faitioina ai mea na tutupu ma tagata i le talafaasolopito o le Ekalesia—o nisi Au Paia o Aso e Gata Ai ua maluelue o latou faatuatua ma amata ai ona fesiligia talitonuga ua loa ona i ai. I na tagata le mautonu, e faailoa atu lo’u alofa ma le agaga malamalama ma le faamautinoa afai latou te tumau pea i mataupu faavae o le talalelei ma faaauau ma le agaga tatalo a latou suesuega o talafaasolopito o le Ekalesia—ia matuai suesue ina ia maua ai se malamalamaaga tele nai lo na o se fasi malamalama po o le malamalama e le atoatoa—o le a faamautu e le Agaga Paia o latou faatuatua i mea taua na tutupu i le talafaasolopito o le Ekalesia e ala i le musuia atu o le filemu i o latou mafaufau. O lenei auala e mafai ai ona latou maua le to’a i a latou tautinoga e uiga i le talafaasolopito o le Ekalesia toefuataiina ma lē toe “feaveaiina i matagi uma lava o mataupu” (Efeso 4:14). Ua ou faavaeina le ala o lo’u olaga atoa i na ituaiga lagona o le toafilemu e uiga i le Uluai Faaaliga i a Iosefa Samita ma isi mea na tutupu e faatatau i le talalelei toefuataiina, e pei foi ona faia e le toatele o outou, ma ou te iloa o le a tatou le faanoanoa lava.
O le talafaasolopito i lona tulaga e sili ona faigofie, o se faamaumauga o tagata ma o latou olaga ma mai na olaga e maua mai ai tala ma lesona e mafai ona lagolagoina ai mea ua tatou talitonu i ai, mea tatou te tutu atu ai, ma mea e tatau ona tatou faia pe a fetaiai ma le fili. E le o tala uma ua maua ai lo tatou talafaasolopito e iloga o latou natura e pei o le Uluai Faaaliga i a Iosefa Samita po o le misiona a Uilifoti Uitilafi i Egelani. O le mea moni, o nisi o tala mataina moni e maua mai olaga o tagata e sili ona le taualoa o le Au Paia o Aso e Gata Ai, lea e i ai le toatele o tatou. E faapitoa lava le pele ma e aoga ia i tatou pe a o ia tala e aafia ai o tatou lava tuaa.
Mo se faataitaiga, i le vaitau o le 1920 o lo’u tamamatua ma tinamatua Jensen—e ui ina sa galulue i le tele o itula—sa faamalosi e toe faafoi atu i le tagata na faatauina atu se faatoaga sa laua faatauina ma sa nonofo ai foi i le setete o Idaho. Sa la mananao e toe foi atu ma le la fanau laiti i lo latou nuu moni i Iuta ae sa le mafai ona la tuua Idaho seiiloga e uma ona totogi le aitalafu e $350. E foliga mai o se aofaiga laitiiti lea i lenei vaitau, ae sa o se aofaiga telē naua i na aso. Sa taumafai tamamatua e nono mai ni tupe mai tagata sa i ai a latou tupe, ae sa le’i faamanuiaina. Sa le mafai foi ona nono mai i le faletupe ona o lo la tulaga pagatia. Sa tatalo i laua ma Tinamatua i aso uma mo se fesoasoani. I le taeao o se tasi o Aso Sa i le sauniga perisitua, sa alu atu ai se tagata sa le masani lelei i ai Tamamatua ma fai atu ia te ia sa faalogo i ona faafitauli ma o le a ia nono atu ia Tamamatua le $350 ma le faamoemoe a taunuu atu Tamamatua i Iuta, o le a ia toe totogiina mai le tupe a le tamaloa i se vave na te mafaia. Sa faamaeaina le la maliega i le lululima ma sa tausisia lava e Tamamatua lana folafolaga.
O lenei tala faatauvaa sa tusia e lo’u tinamatua Jensen, o se oa faaleaiga. E musuia ai a’u i uiga faaalia o le galue malosi, faamaoni, faatoilaloina o faigata, lotogatasi faaleaiga, ma le mea e sili ona taua, ua faaalia ai le aao o le Atua i olaga o o’u matua matutua faamaoni. Ou te maua ai le malosi tele ma faamalosiauga mai a laua faataitaiga ma mai faataitaiga a isi, o tagata iloga ma tagata le taualoa, o augatupulaga ua mavae.
Atonu tou te maua ni tala faapena i o outou lava atunuu ma totonu o o outou lava aiga. Afai o i ai, ou te uunaia outou e ao mai na tala, ia faasaosao, ma ia faasoa atu na tala. Ia nofouta e tuufaasolo atu mai lea augatupulaga i le isi. O la’u fanau (ma o le taimi nei ua matele lava o fanau a la’u fanau) e fiafia lava i taimi uma ou te faamatala ai ia i latou ni tala e uiga “i aso a o o’u laitiiti”! Ua ou faalogo o faapea, o se nuu e le mafai ona maoae atu nai lo o ona tala, ma ou te talitonu foi e tutusa lava le moni i aiga. O tala lelei—pe a fai e moni—e avea o ni talafaasolopito lelei. Ia manatua, o tagata, e pei foi o laau, e maua mai le malosiaga mai niuterene na fatufatuina e augatupulaga na muamua atu.
Faaiuga
O lea la, o le faaiuga, ou te manao tatou te toe foi atu i le Vao Paia ma tatou tutu faatasi ai iina i talaane o se tasi o laau ua ta’ua o “laau molimau.” O laau nei sa ola i le togavao i le 192 tausaga ua mavae i le taimi o le Uluai Faaaliga i a Iosefa Samita. E tolu ia laau o loo ola pea i le togalaau ma laau molimau e tolu ua pepē o loo tutu pea e ala i le taumafaiga atamai a Uso Parrott e faasao ai.
A o ma faamisiona e latalata i Palamaira, sa i ai taimi sa masani ai ona ou alu na o a’u i le Vao Paia ma ou tu ai ma le migao i talaane o le laau molimau e sili ona ou fiafia i ai. Sa masani ona ou vaai faalemafaufau e faapea, ana mafai ona tautala lena laau, na te tauina mai ia te au le mea sa ia molimauina i lena aso o le tautotogo i le 1820. Ae sa tau le manaomia lava ona ta’u mai e lena laau ia te a’u—ua uma ona ou iloa. E ala i aafiaga ma lagona faaleagaga mai lava i lo’u talavou seia oo mai i lenei taimi, ua ou iloa, e tutoatasi lava mai se isi tagata, o loo soifua le Atua, lo tatou Tama. Ua ou iloa foi, o Lona Alo o Iesu Keriso o le Faaola ma le Togiola o tagata uma. Ua ou iloa o nei Tamalii faamamaluina e toalua sa faaali mai ia Iosefa Samita i le Vao Paia i le tautotogo o le 1820. Sa Laua faatuina ae Iosefa o le uluai perofeta o lenei, tisipenisione faaiu o le talalelei. O le galue ai i lalo o la Laua taitaiga faalelagi, sa faaliliuina ai e Iosefa le Tusi a Mamona, maua mai ki ma le pule o le perisitua, ma toe faavaeina le Ekalesia a Keriso i nei aso e gata ai. Ua matuai faamanuiaina i tatou e ola i lenei taimi ma avea ma tagata o le Ekalesia a Keriso.
O nei upumoni matagofie, ua ou molimau atu ai, na amata mai i le Vao Paia. A o faafoliga ona tatou tutu faatasi i le Vao Paia i le po nei, ia outou tutu i taimi uma i o outou mafaufau ma i o outou loto i lena nofoaga paia ma ola faamaoni i upumoni na amata faaali mai e le Atua iina.
Ia manatua foi ia lesona o le olaga ua aoao mai e le Vao Paia:
-
1.
A taumafai le mana o le pogisa e faataumaoi oe—e pei ona latou taumafai ai foi i le taulealea fiailoa o Iosefa Samita, ia tu i le Vao Paia ma manatua le malamalama faaniutu, “ua sili atu le pupula i le la” (tagai i le Iosefa Samita—Talafaasolopito 1:15--17).
-
2.
A osofaia e mea faafeagai ma le fili lou ala ma tau leai ai sou faamoemoe, ia tu i le Vao Paia ma manatua “o nei mea uma e te maua ai le poto masani, ma o le a avea mo ou lelei” (MF&F 122:7).
-
3.
Afai o lau vaega le tuuatoatasi ma le faaesea, ma e tauivi e faatuina ni mafutaga faamalieina ma tagata, tu i le vao ma tagata o le Au Paia o Aso e Gata Ai o e ua osifeagaiga e fesoasoani e tauave au avega ma faamafanafana oe pe a e manaomia.
-
4.
Ma pe a luitauina lou faatuatua e aafiaga po o tagata po o upumoni feteenai ma afua ai le masalosalo e uiga i le Toefuataiga o le talalelei a Iesu Keriso, ia tu i le Vao Paia ma ia maua mai le malosiaga ma faamalosiauga mai augatupulaga o le Au Paia o Aso e Gata Ai faamaoni o e na tutu mausali iina, na muamua atu ia te oe.
O la’u tatalo lenei mo outou, au uo talavou e, ma ou te faia ai ma le alofa ma i le suafa o Iesu Keriso, amene.
© 2012 Puletaofia e le Intellectual Reserve, Inc. Ua taofia aia tatau uma. Faamaonia le faa-Peretania: 5/12. Faamaonia le faaliliuga: 5/12. Faaliliuga o le Stand in the Sacred Grove.Samoan. PD50039048 890


text:
AUALA E OLA AI O SE KERISIANO
Le Malo—100 Tausaga ma Sili Atu
E tatau i ē e fia avea ma tagatānuu o le Malo o le Atua, ona aʻoaʻoina mea uma i le tele e mafai ai e faatatau i lenā Malo, ma mea ua uma ona faataunuu e le Malo. Aiseā? E lē gata e faamalosia ai lo latou faatuatua ua pule nei le Malo o le Atua, ae e faagaeetia ai foʻi o latou loto ina ia taʻu atu le tala lelei o le Malo o le Atua i isi. (Sl 45:1; 49:3) A o e maimoa i le vitiō Le Malo—100 Tausaga ma Sili Atu, ia tali fesili o loo mulimuli mai:
Aiseā na avea ai le “Photo-Drama of Creation” o se faamanuiaga mo ē na maimoa ai?
Na faapefea ona faaaogā leitiō e faaoo atu ai i tagata le tala lelei?
O ā isi metotia na faaaogā e talaʻi atu ai le tala lelei, ma o ā ni iʻuga lelei?
Ua faapefea ona faaleleia toleniga mo le faiva a o faagasolo mai tausaga?
O ā toleniga aogā na saunia mo ē na auai i le Aʻoga mo Kiliata?
Ua faapefea ona aʻoaʻoina tagata o Ieova e ala i tauaofiaga?
E faapefea ona e faamaonia o loo pule nei le Malo o le Atua?
E faapefea ona faaalia o loo tatou lagolagoina le Malo o le Atua?